Gembox@Nilai: Pasar malam moden beroperasi secara berperingkat mulai Ogos

NILAI, 2 Julai- Gembox@Nilai sebuah projek pembangunan berkonsepkan pasar malam moden yang bakal menjadi daya tarikan terbaharu pelancongan di Nilai, Negeri Sembilan, dijangka beroperasi secara berperingkat bermula Ogos depan.  Gembox yang disifatkan sebagai Pasar Malam Kebudayaan Simbolik Malaysia, menghimpunkan 850 buah gerai yang menawarkan pelbagai barangan tempatan dari 13 buah negeri di seluruh negara.

Ia merangkumi produk jualan makanan dan minuman, barangan cenderamata , hasil seni kraftangan, buah-buahan tempatan serta barangan trend semasa. Menteri Besar Negeri Sembilan, Datuk Seri Aminuddin Harun yakin konsep pasar malam yang menghimpunkan segala aspek adat dan budaya dari seluruh negara itu adalah satu konsep baharu yang dapat menarik orang ramai berkunjung ke Negeri Sembilan.  "Saya yakin ini akan menarik minat golongan muda, golongan pelancong yang ingin melihat bahawa satu pembaharuan dalam ruang mereka untuk mereka mendapat satu pengalaman yang baik seolah sebelum ni mereka ke negara asing ,mereka melawat ke tempat yang biasa bagi kita biasa kerana ini tempat tradisional tetapi hari ini kita tempat yg baru ," katanya.

(Menteri Besar Negeri Sembilan, Datuk Seri Aminuddin Harun)

Keunikan Gembox ialah ia menerapkan elemen adat dan budaya Malaysia ke platform pasar malam moden itu.Ini dapat dilihat dengan tarikan seperti pentas persembahan seni, budaya dan muzik, 365 hari Pesta Durian serta medan selera dan pasar malam tradisional yang berkonsepkan warna pelangi. Komponen baharu, antaranya Pawagam Keluarga Terbuka Percuma, Rumah Salji, Persembahan Sarkas Antarabangsa, Pertunjukan Cahaya Dron serta Pertunjukan Bunga Api turut menjadi nilai tambah kepada hub pelancongan baharu ini.Pengasas yang juga Pengerusi Eksekutif Kumpulan GD Holdings, Datuk Sri Yeat Sew Chuong berkata urusan perniagaan di Gembox akan dijalankan dengan kaedah tanpa tunai, agar maklumat yang diperoleh menerusi pangkalan data, dikumpul, sekaligus membantu peniaga mempromosi produk mereka ke seluruh negara. 'Di sini semua 'cashless' kita tidak guna wang kertas lagi. Jadi apa faedah 'cashless' pada negara dan industri kita dapatkan analisis 'database" yang dapat bantu semua pemaju perniagaan di sini memasarkan produk mereka ke seluruh dunia," katanya.Sementara itu, Eksekutif Perkhidmatan Pelanggan, Velmurugan Arasue yakin para pengunjung yang datang akan rasa teruja dengan hab pelancongan baharu itu. "Paling menarik ialah fasiliti pembayaran tanpa tunai dan juga konsepnya yang menggabungkan semua produk lokal, kita tak oerlu pergi ke negeri lain untuk dapatkan makanan kegemaran. Segalanya kita boleh dapatkan di Gembox@Nilai," ujar Velmurugan.


Penempatan semula kampung setinggan tingkatkan kebersihan sungai- MB Johor

JOHOR BAHRU, 2 Julai- Penempatan semula 54 perkampungan setinggan melibatkan kira-kira 50,000 penduduk di sekitar Johor Bahru kini dalam perancangan bagi meningkatkan kebersihan sungai. Menteri Besar Johor, Datuk Onn Hafiz Ghazi berkata, usaha itu melibatkan tiga pihak berkuasa tempatan iaitu Majlis Bandaraya Johor Bahru (MBJB), Majlis Bandaraya Pasir Gudang (MBPG), Majlis Bandaraya Iskandar Puteri (MBIP) serta Pejabat Tanah Dan Galian. "Sekarang saya tengok ada pandangan dari MBJB yang perlu kita lihat untuk memastikan ia akan dijayakan, yang itu kita sedang rancangkan sekarang ini," katanya semasa pelancaran Johor Bersih 100 Hari di Johor Bahru.Ujarnya, Inisiatif penempatan semula setinggan ini akan memberi impak kepada kebersihan sungai di Johor. Menurut MBJB, kebanyakan penghuni di kawasan setinggan adalah warga asing yang turut menyumbang kepada pencemaran di kawasan sekitar termasuklah Sungai Tebrau. Antara kawasan setinggan yang dikenal pasti ialah Kampung Melayu Pandan, Kangkar Tebrau, Plentong, Skudai Kiri, Kampung Sri Purnama dan Kampung Bakar Batu.

(Datuk Onn Hafiz Ghazi (tengah) melancarkan Johor Bersih 100 Hari di Johor Bahru)


Yayasan Tenun Pahang Diraja tuan rumah Simposium Tekstil Tradisional Asean ke-8

KUALA LUMPUR, 1 Julai - Malaysia diberi penghormatan untuk menjadi tuan rumah Simposium Tekstil Tradisional ASEAN ke-8 selama enam hari bermula 25 September ini. Bertemakan "Celebrating Textiles: A Journey", simposium itu akan mengumpulkan pakar industri bagi membincangkan dan berkongsi maklumat berkaitan pemeliharaan dan kelestarian tenunan asli di rantau ini.Perasmiannya akan dilakukan oleh Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah di Putrajaya. Titah Seri Paduka Baginda akan disampaikan oleh Raja Permaisuri Agong, Tunku Hajah Azizah Aminah Maimunah Iskandariah. Selain Malaysia, 17 tajuk akan dibentangkan oleh pakar industri dari Brunei, India, Indonesia, Kanada, Laos, Filipina, Myanmar, Belanda, Kemboja, Singapura, Thailand dan Vietnam. “Selain mengeratkan persaudaraan dalam kalangan negara-negara ASEAN di mana mereka juga sama-sama menggunakan teknik menenun, membuat batik cuma lain sikit, kita juga ingin ketengahkan semua jenis kraf di Malaysia. “Kita juga ingin menunjukkan apa kerajaan Malaysia buat dalam memperjuangkan kraf walaupun tidak mempunyai banyak reka bentuk seperti negara lain. Kita nak tunjuk apa kerajaan kita buat untuk memastikan hasil kraf ini berkekalan,” titah Seri Paduka pada sidang media di Istana Negara hari ini.

Turut diadakan, pameran, demonstrasi pembuatan kraf seperti Tenun Pahang Diraja, songket, siambitan Sabah, pua kumbu Sarawak, anyaman mengkuang, ukiran kayu serta jualan pelbagai kraf.“Sepatutnya untuk Simposium Tekstil Tradisional ASEAN ke-8 ini Singapura menjadi tuan rumah, namun saya minta daripada Singapura untuk beri Malaysia dahulu kerana semasa saya berada di sini (Istana Negara), biarlah saya dapat hos simposium ini,” titah baginda.


Pulau Batu Puteh: Mahkamah batal saman individu

KUALA LUMPUR, 2 Julai - Mahkamah Tinggi Kuala Lumpur membenarkan permohonan Perdana Menteri dan Kerajaan Malaysia untuk membatalkan saman difailkan seorang individu berhubung penarikan balik semakan semula keputusan Mahkamah Keadilan Antarabangsa (ICJ) berkaitan tuntutan Pulau Batu Puteh.Hakim, Hayatul Akmal Abdul Aziz semasa membenarkan permohonan itu berkata perkara itu tidak mempunyai justifikasi dan Mohd Hatta Sanuri selaku plaintif tidak mempunyai 'locus standi' atau hak di sisi undang-undang untuk membawa tindakan undang-undang terhadap Perdana Menteri dan kerajaan.

Mahkamah turut memerintahkan plaintif membayar kos sebanyak RM6,000 dalam masa 30 hari.Hakim Hayatul Akmal mengumumkan keputusannya melalui sidang video, yang turut dihadiri peguam Mohaji Selamat yang mewakili plaintif.Pada 2018, kerajaan Pakatan Harapan (PH) menarik balik permohonan untuk mengetepikan perintah ICJ yang memberikan bidang kuasa perundangan Pulau Batu Puteh kepada Singapura walaupun sebelum perbicaraan kes itu, yang dijadualkan pada 11 Jun.


Khutbah Arafah diterjemah ke empat lagi bahasa

KUALA LUMPUR, 2 Julai - Terjemahan langsung khutbah Hari Arafah, yang dianggap antara acara terpenting dalam kalendar Islam, kini diperluas dengan memasukkan empat lagi bahasa sebagai tambahan kepada 10 bahasa sedia ada.

Ketua Pengarah Jabatan Tertinggi bagi Hal Ehwal Masjidil Haram dan Masjid Nabawi, Sheikh Dr Abdul Rahman Al-Sudais berkata menerusi inisiatif ini pihaknya berusaha merealisasikan visi kepimpinan Arab Saudi untuk menyampaikan mesej kesederhanaan dan toleransi ke seluruh dunia.

“Ketika terjemahan langsung khutbah Arafah memasuki tahun kelima, inisiatif itu telah diperluaskan untuk merangkumi 14 bahasa”, katanya dalam satu sesi meraikan lawatan kumpulan media tempatan ke pejabatnya pada Khamis.

Klip rakaman pengumuman itu dikongsi menerusi akaun Twitter jabatan berkenaan hari ini.

Khutbah Arafah akan disiarkan secara langsung dari Masjid Namira di Arafah, Arab Saudi menerusi stesen-stesen televisyen dan radio tempatan selain tiga aplikasi pintar (Arafat, Haramain dan Manaret Haramain) serta portal jabatan berkenaan.

Terdahulu pada pertengahan Jun, Sudais memberi bayangan akan menambah beberapa lagi bahasa terjemahan untuk teks khutbah Arafah.

Untuk rekod, inisiatif terjemahan Khutbah Arafah telah dimulakan sekitar tahun 2018 dengan hanya lima bahasa iaitu Inggeris, Perancis, Farsi, Bahasa Melayu dan Urdu.

Tahun ini, bahasa Sepanyol, Hindi, Tamil dan Swahili dimasukkan sebagai tambahan kepada bahasa Cina, Turkiye, Rusia, Hausa dan Bengali.-BERNAMA


'Keluarga Malaysia Teguh Bersama' tema Hari Kebangsaan

KUALA LUMPUR, 1 Julai - Konsep dan tema ‘Keluarga Malaysia Teguh Bersama’ memerlukan penglibatan serta penyertaan menyeluruh di peringkat komuniti dan keluarga bagi menjayakan sambutan hari Kebangsaan tahun ini.Menteri Komunikasi Dan Multimedia, Tan Sri Annuar Musa turut menyeru pihak media membantu menggalakkan penyertaan menyeluruh rakyat selain menerapkan penghayatan yang ada pada logo dan tema sambutan tahun ini .Annuar berkata ini penting kerana sambutan tidak hanya bersifat majlis besar yang dilaksana di peringkat nasional, malah perlu menonjolkan cara setiap keluarga atau komuniti pelbagai latar belakang dalam menyambut hari bersejarah negara."'Keluarga Malaysia' merujuk kepada masyarakat yang hidup aman damai dan bersatu padu dalam keterangkuman, kebersamaan dan kesyukuran."Frasa tambahan 'Teguh Bersama' pula membawa maksud kekuatan dan kesepaduan yang dicapai secara kolektif dan mampan."Rakyat harus bersatu padu kerana kita masih belum menang, cabaran pasca pandemik masih lagi ada, semoga dengan tema 'Keluarga Malaysia Teguh Bersama' dapat mengembalikan kehidupan seperti empat tahun yang lepas," katanya ketika merasmikan Majlis Pelancaran Tema dan Logo Hari Kebangsaan dan Hari Malaysia 2022 di Angkasapuri, hari ini.Pemilihan logo tahun ini berkonsepkan jalur liputan internet yang melambangkan pembangunan infrastruktur, sistem komunikasi serta pendigitalan yang semakin maju dan berkembang untuk kemudahan rakyat."Tiga jalur biru, merah dan kuning cerminan Keluarga Malaysia yang terdiri daripada pelbagai kaum dan latar budaya serta hidup harmoni."Titik merah pula melambangkan jati diri dan semangat patriotik yang menjadi teras pembentukan negara berdaulat dan berwawasan."Akhir sekali, kedudukan yang berselang-seli melambangkan keterbukaan dalam meraikan perbezaan dan kepelbagaian demi kemajuan bersama," katanya.

(Annuar (lima dari kiri) ketika melakukan gimik perasmian di Majlis Pelancaran Logo Dan Tema Hari Kebangsaan Dan Hari Malaysia 2022 di Wisma Radio, Angkasapuri/FOTO FB K-KOMM)

Sementara itu, K-KOMM akan mengadakan tiga aktiviti utama bagi menyemarakkan lagi sambutan Bulan Kebangsaan tahun ini.Ia merangkumi pelancaran Bulan Kebangsaan dan Kibar Jalur Gemilang pada 30 Julai di Putrajaya, Sambutan Hari Kebangsaan pada 31 Ogos di Dataran Merdeka dan Sambutan Hari Malaysia pada 16 September di Melaka.


Agong zahir ucapan tahniah kepada Presiden Filipina baharu, Marcos Jr

KUALA LUMPUR, 1 Julai - Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah menzahirkan ucapan tahniah kepada Ferdinand Romualdez Marcos Jr atas pelantikan beliau sebagai Presiden Filipina ke-17. Menurut catatan di Facebook Istana Negara, Seri Paduka turut menzahirkan harapan agar Malaysia dan Filipina dapat terus bekerja rapat bagi membawa kemajuan dan kemakmuran kepada kedua-dua negara dan rakyatnya.“Dalam merakamkan ucapan tahniah, Seri Paduka juga telah berkenan mengutus warkah ucapan tahniah peribadi kepada Ferdinand Romualdez Marcos Jr kelmarin.“Malaysia dan Filipina telah menjalin hubungan rapat dan persaudaraan sejak 1959 dan sebagai negara jiran yang tidak dapat dipisahkan, kedua-dua negara turut berkongsi sejarah dan budaya yang sama,” menurut hantaran itu.

Marcos Jr, 64, mengangkat sumpah sebagai Presiden ke-17 republik itu di Muzium Negara, Manila selepas memenangi pilihan raya pada Mei lepas, dengan memperoleh kemenangan terbesar sejak 1986.Anak kepada Ferdinand Marcos itu menggantikan Rodrigo Duterte.Filipina merupakan rakan dagang ke-15 terbesar Malaysia dengan jumlah dagangan bernilai RM32.53 bilion (US$$7.84 bilion) pada 2021, peningkatan 24.6 peratus berbanding nilai yang direkodkan pada 2020. -BERNAMA


Jawi buat ketetapan baharu untuk laksana ibadah korban

(Pengarah Jabatan Agama Islam Wilayah Persekutuan (JAWI) Datuk Mohd Ajib Ismail/FOTO JAWI)

KUALA LUMPUR, 1 Julai - Kesemua masjid dan surau di Wilayah Persekutuan dibenarkan untuk melaksanakan ibadah korban dengan syarat perlu mematuhi ketetapan Jabatan Perkhidmatan Veterinar Wilayah Persekutuan dan Pihak Berkuasa Tempatan (PBT).Pengarah Jabatan Agama Islam Wilayah Persekutuan (JAWI) Datuk Mohd Ajib Ismail menerusi kenyataan media berkata petugas-petugas ibadah korban hendaklah mempunyai tahap kesihatan tubuh badan yang baik; tidak menghidap penyakit kronik; tidak mempunyai gejala COVID-19 seperti batuk, sakit tekak, selesema dan demam."Selain itu, para petugas juga tidak mempunyai kontak rapat dengan individu yang disahkan positif COVID-19 dan tidak berada dalam Perintah Pengawasan dan Pemerhatian di rumah (HSO)," katanya.

"Ibadah korban dibenarkan di masjid dan surau Wilayah Persekutuan selepas selesai menunaikan solat sunat Aidiladha pada 10 Zulhijjah dan hari-hari tasyriq pada 11, 12 dan 13 Zulhijjah 1443H sebelum berakhir waktu Asar.


CLEVER: Perkasa pembangunan teknologi kenderaan elektrik dalam negara

ISKANDAR PUTERI, 1 Julai- Kementerian Sains, Teknologi dan Inovasi (MOSTI) melancarkan Program Campuses For Electric Vehicle Expeditious Roll - Out (CLEVER), dalam usaha memperkasa pembangunan teknologi Kenderaan Elektrik (EV) dalam negara.Inisiatif itu diterajui NanoMalaysia Berhad (NMB) melibatkan penggunaan EV di Universiti Tun Hussein Onn Malaysia (UTHM), Universiti Teknologi Malaysia (UTM), Universiti Tenaga Malaysia (UniTen), serta Educity Iskandar. Menteri MOSTI, Datuk Seri Dr Adham Baba berkata kampus berkenaan dipilih kerana lokasi bersesuaian, persekitaran terkawal, serta had kelajuan dan bilangan kenderaan yang kurang.Lokasi tersebut juga bersesuaian, dijadikan platform pengesahan pasaran, validasi teknologi, pematuhan aplikasi peraturan, piawaian serta pembangunan pengunaan EV.Inisiatif akan dimulakan dengan penempatan EV dua roda, dan stesen pertukaran bateri, serta kenderaan konvensional ditukar menjadi EV."Langkah ini juga secara tidak langsung menggalakkan rakyat malaysia untuk memiliki dan menggunakan EV sebagai pengangkutan pilihan. Justeru, NMByang merupakan peneraju program CLEVER bertindak mengawal selia dan memacu inovasi syarikat pemula untuk mempercepatkan pembangunan dan pengunaan teknologi," katanya.

(Menteri MOSTI, Datuk Seri Dr Adham Baba)

Beliau berucap demikian semasa Pelancaran Program CLEVER dan Penyerahan Memorandum Persefahaman CLEVER antara NMB, Educity Iskandar Malaysia dan universiti terlibat di Iskandar Puteri.Program CLEVER juga akan mengumpul data untuk dianalisa dan digunakan sebagai konsep bagi tujuan pengkomersialan, selain bermatlamat mengurangkan perlepasan Karbon, selaras misi Negara Neutral Karbon seawal 2050.Ia juga dapat menyediakan platform bagi syarikat pemula dan inovator, menjalankan ujian sebenar dalam persekitaran terkawal.


Kelayakan Pembiayaan Insurans Kenderaan Keluarga Malaysia diperluas

PUTRAJAYA, 1 Julai- Pembiayaan Insurans Kenderaan Keluarga Malaysia kini diperluaskan kepada kakitangan Syarikat Berkaitan Kerajaan (GLC), Syarikat Pelaburan Berkaitan Kerajaan (GLIC) dan sektor swasta dalam masa terdekat. Perkara itu diumumkan Perdana Menteri Datuk Seri Ismail Sabri Yaakob.Ia ditawarkan melalui platform digital myezycover.com dan menyediakan pembiayaan tanpa faedah dengan tempoh pembayaran semula selama 10 bulan untuk pembelian insurans kenderaan dan cukai jalan Malah menjadi medium penyelesaian kewangan digital bagi urusan pembiayaan takaful kenderaan dalam keadaan cabaran ekonomi tidak menentu pada masa kini.

(Ismail Sabri semasa melancarkan program Pembiayaan Insurans Kenderaan Keluarga Malaysia myezycover.com/FB Ismail Sabri)

"Sukacita saya maklumkan bahawa, inisiatif yang dilancarkan pada hari ini bukan sahaja boleh dinikmati oleh semua penjawat awam tetapi juga mereka yang bertaraf kontrak."Penjawat awam tetap dan bertaraf kontrak layak memohon skim Pembiayaan Insurans Kenderaan Keluarga Malaysia dengan syarat, nisbah hutang tidak melebihi 60% daripada jumlah pendapatan bulanan," kata Ismail Sabri semasa melancarkan Program Pembiayaan Insurans Kenderaan Keluarga Malaysia myezycover.com di sini.


Proses pindaan Akta 127 di peringkat akhir

PUTRAJAYA, 1 Julai- Proses pindaan Akta Kualiti Alam Sekeliling 1974 (Akta 127) yang mencadangkan denda maksimum sehingga RM10 juta kepada pelaku jenayah pencemaran alam sekitar, kini di peringkat terakhir, kata Ketua Setiausaha Kementerian Alam Sekitar dan Air (KASA) Datuk Seri Ir Dr Zaini Ujang.“Sudah siap semua, proses di peringkat akhir sekarang ini. (KASA) tunggu giliran untuk dibentang di Parlimen,” katanya kepada pemberita selepas Program Berbasikal ke Pejabat Bersama Warga KASA di sini hari ini.Beliau berkata peruntukan sedia ada antaranya hukuman denda RM500,000 bagi kesalahan jenayah alam sekitar, adalah 'amat kurang' dan ada kalanya pesalah hanya dikehendaki membayar kompaun 10% daripadanya atau RM50,000 sahaja.“Syarikat besar ingat RM50,000 hanya perkara kecil sahaja. Kalau 10% daripada RM10 juta, mereka perlu bayar RM1 juta dan ia akan beri kesan besar,” katanya.Akta Kualiti Alam Sekeliling 1974 digubal untuk mencegah, menghapus, mengawal pencemaran, membaiki alam sekeliling, dengan lima perkara utama diperuntukkan di bawah akta itu melibatkan pencemaran udara, pencemaran bunyi bising, pencemaran air, pencemaran tanah serta kawalan buangan terjadual.Menurut rekod Jabatan Alam Sekitar (JAS) sebanyak 4,111 aduan pencemaran alam sekitar diterima bagi tempoh enam bulan pertama 2022, iaitu lebih 80% aduan merangkumi pencemaran udara atau pembakaran terbuka.Perdana Menteri Datuk Seri Ismail Sabri Yaakob sebelum ini menyatakan komitmen kerajaan dalam perihal penggubalan akta berkaitan alam sekitar selain mahu pelanggaran kes alam sekitar ditangani menerusi undang-undang yang lebih tegas.

(Timbalan Menteri Alam Sekitar dan Air, Datuk Mansor Othman)

Sementara itu, Timbalan Menteri Alam Sekitar dan Air Datuk Mansor Othman berkata KASA secara proaktifnya telah menyelesaikan pelbagai aduan berkaitan alam sekitar khususnya yang diterima di media sosial.“Mana yang kita dapat (laporan), kami akan respons secepat mungkin dan salurkan kepada jabatan berkaitan, contohnya JAS atau Jabatan Pengairan dan Saliran. Selain tindakan di lapangan, jabatan itu perlu juga hantar laporan kepada kementerian,” katanya.Mengenai program berbasikal itu, Mansor berkata KASA merupakan kementerian pertama yang melancarkan program sedemikian seiring dengan hasrat menjaga kelestarian alam sekitar.Seramai 40 warga KASA menyertai program berkenaan seawal pukul 7.00 pagi, bergerak dari rumah masing-masing sebelum berkumpul di Kompleks Nasyrul Quran, Presint 14, di sini dan berbasikal ke kementerian dengan kerjasama Perbadanan Putrajaya bagi pengurusan lalu lintas.Bagi fasa pertama ketika ini, Mansor berkata program berbasikal warga KASA akan diadakan secara mingguan selain berganding bahu merealisasikan hasrat menjadikan Malaysia sebagai negara rendah karbon menjelang 2030. -BERNAMA


Pertandingan Seni Silat Jatuh RTM 2022: Sasar 5,000 pengunjung, 3,000 tontonan dalam talian

KOTA BHARU, 1 Julai- Seramai lapan regu akan berentap bagi merebut gelaran juara pada Pertandingan Seni Silat Jatuh RTM 2022 yang akan berlangsung di Dewan Terbuka Kelantanfm, malam ini.Pengarah Jabatan Penyiaran Kelantan,Wan Azhan Wan Hamat berkata, lebih 5,000 pengunjung dijangka hadir menyaksikan acara tersebut, selain 3,000 tontonan menerusi Facebook live Kelantanfm. Ujarnya, persiapan akhir bagi pertandingan itu berjalan lancar.“Lapan regu yang akan berentap, lima pada malam pertama dan tiga pada malam kedua merupakan regu yang telah dipilih dua minggu yang lalu melalui melalui proses pelengkap regu di mana ini telah pun diperakui memang layak dan diperakui antara yang terbaik.

"Suka saya maklumkan semua peserta yang mengikuti pertandingan ini melalui tapisan yang ketat termasuklah tapisan yang AADK, jadi insya-Allah tiada perkara-perkara atau unsur-unsur yang tidak sihat dalam pertandingan ini termasuk unsur yang boleh merosakkan kesenian seni silat jatuh itu sendiri," katanya kepada pemberita di Kota Bharu.

(Pengarah Jabatan Penyiaran Kelantan, Wan Azhan Wan Hamat)

Beliau berharap orang ramai khususnya ibu bapa mengambil peluang untuk membawa anak-anak serta keluarga untuk menyaksikan pertandingan yang julung kali diadakan stesen radio berkenaan dalam mengangkat seni warisan yang sebelum ini banyak dimainkan di majlis-majlis kenduri.Penyampaian hadiah akan disempurnakan Ketua Pengarah Penyiaran, Datuk Che Roslan Che Daud, manakala kemuncaknya pada malam esok akan dirasmikan Menteri Komunikasi dan Multimedia (K-KOM), Tan Sri Annuar Musa.


Kerajaan setuju naikkan bantuan wang pendahuluan kontraktor Bumiputera G1-G5

GEORGETOWN, 30 Jun- Kerajaan melalui Pusat Khidmat Kontraktor (PKK) bersetuju untuk meningkatkan bantuan wang pendahuluan kepada kontraktor-kontraktor Bumiputera gred G1-G5 kepada RM200,000. Menteri Pembangunan Usahawan dan Koperasi, Tan Sri Noh Omar berkata, bantuan yang dinamakan Skim Kumpulan Wang Amanah Kontraktor (SKWAK) merupakan satu inisiatif kerajaan dalam memberi bantuan berbentuk wang pendahuluan kepada kontraktor-kontraktor Bumiputera gred G1-G5 bagi memulakan kerja kontrak. Beliau berkata usaha menaikkan jumlah pinjaman itu untuk membantu kontraktor G1 berdepan masalah kenaikan beberapa harga barang.

(Menteri Pembangunan Usahawan dan Koperasi, Tan Sri Noh Omar)

"Oleh kerana harga barang-barang sudah semakin naik sekarang ini, pinjaman menerusi skim itu iaitu sebanyak RM100,000 tidak cukup sekarang ini, lagi pun kontraktor G1 kontrak mereka dapat ialah RM200,000 jadi kami rasa jumlah pinjaman perlu dinaikkan untuk bantu mereka. "Kami di Tekun Nasional nak tolong, takkan nak bagi pinjaman RM100,000 sahaja.. pada dasarnya kenaikan pinjaman kepada RM200,000 sudah lulus cuma nak dapatkan kebenaran daripada Menteri Kewangan sahaja sekarang ini dan saya akan bincang supaya dapat disegerakan", katanya kepada media selepas merasmikan Majlis Penutup Seminar Pembangunan Kapasiti Kontraktor Aplikasi Pengecatan dan Lapisan Seni Bina anjuran Pusat Khidmat Kontraktor (PKK) di sini.Beliau komited memastikan kemahiran-kemahiran yang mempunyai permintaan pasaran yang tinggi pada masa kini dapat diterokai bersama oleh setiap kontraktor khususnya di kalangan kontraktor Bumiputera. Tambahnya, sebanyak empat buah syarikat telah diberikan kelulusan pembiayaan yang melibatkan dana pinjaman sebanyak RM1.2 juta sehingga Jun 2022.


Kerajaan peruntuk RM1.1 bilion bagi subsidi ayam dan telur setakat Ogos tahun ini

KUALA LUMPUR, 30 Jun- Kerajaan memperuntukkan sejumlah RM370 juta bagi subsidi tambahan untuk ayam dan telur bagi bulan Julai dan Ogos tahun ini sebagai usaha menangani cabaran kos sara hidup.Perkara tersebut dimaklumkan Menteri Kewangan, Tengku Datuk Seri Zafrul Tengku Abdul Aziz menerusi status yang dimuat naik di akaun Facebook rasmi beliau hari ini.Pertambahan itu menjadikan unjuran perbelanjaan subsidi bagi tahun 2022 kini mencecah RM77.7 bilion.Tambah Zafrul, bagi tempoh lima bulan dari Februari hingga Jun, kerajaan menyediakan peruntukan sekitar RM730 juta unutk menampung subsidi harga ayam dan telur.Berdasarkan Jabatan Perangkaan Negara,kadar inflasi negara bagi Mei lalu boleh mencecah hingga 11.4%.Namun, dasar subsidi membantu mengawal inflasi pada tahap 2.8%.


Pasukan Khas Jihad Tangani Inflasi kawal kenaikan harga barang lebih berkesan

(Tan Sri Annuar Musa (tengah) mengadakan sidang media selepas mempengerusikan mesyuarat jawatankuasa pasukan khas bersama Tan Sri Mohd Zuki Ali (kanan) dan Datuk Seri Alexander Nanta Linggi (kiri)/BERNAMA)

PUTRAJAYA, 30 Jun- Aspek penguatkuasaan bagi mengelakkan sebarang penyelewengan harga barangan akan terus dipergiat menerusi Pasukan Khas Jihad Tangani Inflasi, kata Menteri Komunikasi dan Multimedia Tan Sri Annuar Musa.Annuar yang merupakan Pengerusi Pasukan Khas Jihad Tangani Inflasi berkata pembentukan pasukan itu bukti komitmen kerajaan dalam mengurangkan kadar inflasi dan impaknya dalam kehidupan masyarakat.Dalam masa sama, memperkukuh jalinan kerjasama antara agensi."Penubuhan jawatankuasa ini juga adalah sebagai salah satu lagi tanda komitmen Perdana Menteri dan kerajaan untuk memastikan kadar inflasi negara kekal rendah dan subsidi bukan sahaja dikekalkan, malah kerajaan sanggup membuat bayaran lebih tinggi," kata beliau dalam sidang media selepas Mesyuarat Pertama Pasukan Khas Jihad Tangani Inflasi di siniTambahnya, penubuhan pasukan itu juga bagi memperkukuh jawatankuasa berkaitan seperti, Majlis Tindakan Sara Hidup

(Tan Sri Annuar Musa mengadakan sidang media selepas mempengerusikan mesyuarat jawatankuasa pasukan khas ituyangbertujuan membantu rakyat menghadapi cabaran peningkatan kos sara hidup/BERNAMA)

Ismail Sabri berkata pasukan khas itu berperanan mengumpulkan semua maklumat daripada kementerian, agensi dan orang ramai bagi merangka strategi serta mengkoordinasi tindakan menyelesaikan isu-isu berkaitan inflasi khususnya mengawal kenaikan harga barang dengan lebih efisien dan berkesan.Pasukan Khas Jihad Tangani Inflasi dianggotai Menteri Kewangan Tengku Datuk Seri Zafrul Tengku Abdul Aziz; Menteri Pertanian dan Industri Makanan Datuk Seri Dr Ronald Kiandee; Menteri Perdagangan Dalam Negeri dan Hal Ehwal Pengguna Datuk Seri Alexander Nanta Linggi; Menteri di Jabatan Perdana Menteri (Ekonomi) Datuk Seri Mustapa Mohamed dan Ketua Setiausaha Negara Tan Sri Mohd Zuki Ali. Mengulas penubuhan pasukan khas jihad inflasi itu, Annuar berkata ia akan mengukuhkan jalinan kerjasama antara pelbagai agensi dan akan dikembangkan mengikut keperluan, selain menekankan aspek penguatkuasaan serta tindakan yang akan diambil dari semasa ke semasa.“Tugas utama kerja pasukan khas ini tidak terhad kepada kementerian yang para menterinya telah diumumkan sebagai ahli tetapi menteri lain juga akan diundang untuk menyertai apabila ada perkara terkait dengan kementerian berkenaan.“Beberapa agensi turut serta termasuk BNM (Bank Negara Malaysia), PDRM (Polis Diraja Malaysia) dan kumpulan pakar rujuk yang mempunyai kemahiran bagi memberi pandangan serta nasihat kepada jawatankuasa ini tentang langkah yang boleh diambil,” katanya.


Agong berkenan kurnia biasiswa kepada 12 penuntut IPT

KUALA LUMPUR, 29 Jun - Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah berkenan mengurniakan Biasiswa Yang di-Pertuan Agong, kepada 12 penuntut Institut Pengajian Tinggi di Istana Negara. Lapan penerima biasiswa ialah bagi pengajian peringkat Doktor Falsafah (PhD) manakala empat di peringkat sarjana.Dua penerima akan melanjutkan pengajian di luar negara manakala 10 lagi telah dan akan melanjutkan pengajian di universiti penyelidikan dalam negara tahun ini.Ketua Pengarah Perkhidmatan Awam, Datuk Seri Mohd Shafiq Abdullah yakin kesemua penerima dapat menamatkan pengajian masing-masing dengan cemerlang dan memberi pulangan kepada negara dalam pelbagai bidang.

(Al-Sultan Abdullah berkenan mengurniakan Biasiswa Yang di-Pertuan Agong kepada 12 penuntut Institut Pengajian Tinggi)

"Kalau kita lihat dalam RMKe-12 dan juga Wawasan Kemakmuran Bersama,kita dah sebut dah bagaimana menyediakan peluang dan ruang untuk rakyat kita untuk turut sama menyumbang, merapatkan satu jurang ekonomi antara bandar, luar bandar dan juga bagaimana kita boleh bersaing dengan negara-negara lain," kata beliau.BYDPA diperkenalkan pada 2006 dan sehingga kini 17 sesi penawaran telah dilaksanakan merangkumi 187 penerima yang diberi penajaan untuk pengajian dalam bidang Sains dan Teknologi, Ekonomi, Undang-undang dan Kewangan Islam.


Pasukan Khas Jihad Tangani Inflasi kekang isu kos sara hidup - PM

PUTRAJAYA, 29 Jun - Pasukan Khas Jihad Tangani Inflasi akan ditubuhkan bagi membantu Keluarga Malaysia menghadapi cabaran peningkatan kos sara hidup.Perdana Menteri, Datuk Seri Ismail Sabri Yaakob memaklumkan, pasukan itu berperanan mengumpulkan maklumat daripada kementerian, agensi dan orang ramai bagi merangka strategi dan koordinasi tindakan untuk menyelesaikan isu-isu berkaitan inflasi.Ia bagi mengawal kenaikan harga barang dengan lebih efisien dan berkesan.Mesyuarat akan berlangsung dua kali seminggu iaitu pada Isnin dan Khamis dan sidang media akan diadakan selepas itu bagi memberi penjelasan kepada rakyat mengenai isu-isu yang dibangkitkan Keluarga Malaysia.

"Langkah ini diambil ekoran cabaran peningkatan kos sara hidup akibat daripada perubahan iklim dan ketidaktentuan geopolitik termasuk konflik antara Russia-Ukraine yang dijangka berlarutan sehingga memberi kesan kepada pasaran komoditi makanan serta bahan api," kata beliau dalam kenyataan tersebut petang ini.Pasukan Khas tersebut akan dipengerusikan Menteri Komunikasi dan Multimedia, Tan Sri Annuar Musa.Ia turut dianggotai oleh Menteri Kewangan, Tengku Datuk Seri Zafrul Tengku Abdul Aziz, Menteri Pertanian dan Industri Makanan, Datuk Seri Dr. Ronald Kiandee, Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi, Menteri di Jabatan Perdana Menteri (Ekonomi), Datuk Seri Mustapa Mohamed dan Ketua Setiausaha Negara, Tan Sri Mohd. Zuki Ali.Pegawai khusus di setiap kementerian akan dilantik sebagai pegawai rujukan untuk memberi maklum balas segera kepada pasukan khas itu dengan Kementerian Perdagangan Dalam Negeri dan Hal Ehwal Pengguna (KPDNHEP) selaku urus setianya. Tegas Perdana Menteri, kerajaan sentiasa berusaha untuk memastikan Keluarga Malaysia tidak terkesan dengan serius akibat daripada kenaikan inflasi di seluruh dunia.


Kes Batu Puteh: Bantahan lantikan Mohamed Apandi sepatutnya dibuat awal - Wan Junaidi

KUALA LUMPUR, 29 Jun- Kerajaan telah memberi pertimbangan sewajarnya sebelum melantik Tan Sri Mohamed Apandi Ali sebagai pengerusi Pasukan Petugas Khas (PPK) Semakan Undang-undang Kes Kedaulatan Batu Puteh, Batuan Tengah dan Tubir Selatan.Menurut Menteri di Jabatan Perdana Menteri (Parlimen dan Undang-Undang), Datuk Seri Wan Junaidi Tuanku Jaafar, isu pelantikan tersebut seharusnya tidak berbangkit kerana telah diputuskan melalui mesyuarat kabinet pada 29 Oktober tahun lalu.Ujarnya, sebarang bantahan berkaitan kedudukan pengerusi PPK tersebut sewajarnya dibangkitkan lebih awal untuk perhatian kerajaan.Justeru, adalah mustahil untuk beliau bertindak sewenang-wenangnya tanpa sebarang justifikasi untuk mengeluarkan Tan Sri Apandi sebagai pengerusi apabila pelantikannya telah dipersetujui Jemaah Menteri.Beliau berkata demikian menerusi satu kenyataan, mengulas tindakan mantan Perdana Menteri, Tun Dr. Mahathir Mohamad yang tidak mahu meneruskan sesi temu bual saksi bersama jawatankuasa kecil 'Tort of Misfeasance' yang dijadualkan berlangsung semalam.

Menurut Menteri di Jabatan Perdana Menteri (Parlimen dan Undang-undang), Datuk Seri Wan Junaidi Tuanku Jaafar

Tun Dr Mahathir enggan memberi kerjasama selagi mana Tan Sri Apandi masih bertindak sebagai pengerusi PPK tersebut.Mengulas lanjut, Tun Dr. Mahathir ujarnya sudah sedia maklum akan pelantikan pengerusi PPK oleh Jemaah Menteri dan beliau sebenarnya boleh menolak untuk hadir ke sesi pagi untuk temu ramah di Jabatan Peguam Negara.


Malaysia peroleh RM158.7 juta selepas sertai Marche Du Film, Cannes

(Menteri Komunikasi dan Multimedia Tan Sri Annuar Musa bersama delegasi Malaysia di Cannes, Perancis/BERNAMA)

KUALA LUMPUR, 29 Jun- Penyertaan delegasi Malaysia dalam pasaran filem antarabangsa terbesar dunia, Marche Du Film, di Cannes, Perancis bulan lepas membuahkan hasil memberangsangkan.Menerusi penyertaan itu negara berjaya memperoleh hasil nilai jualan keseluruhan sebanyak RM158.7 juta. Ia melepasi sasaran yang ditetapkan iaitu RM50 juta.Menteri Komunikasi dan Multimedia, Tan Sri Annuar Musa berkata nilai jualan itu merangkumi potensi jualan dan jualan yang telah dimuktamadkan.Marche Du Film adalah perhimpunan terbesar penggiat industri filem seperti pengeluar, pembiaya, penyiar, pengedar, pembekal dan pembeli dari seluruh dunia untuk bertemu, berkongsi idea serta membuat tawaran.250 syarikat dari 110 negara menyertai pasaran filem selama sembilan hari itu bermula 17 hingga 25 Mei lepas.

(Menteri Komunikasi dan Multimedia Tan Sri Annuar Musa/BERNAMA)

Delegasi Malaysia terdiri daripada agensi bawah Kementerian Komunikasi dan Multimedia (K-KOMM) iaitu Perbadanan Kemajuan Filem Nasional Malaysia (Finas) selaku urusetia, Perbadanan Ekonomi Digital Malaysia (MDEC), Jabatan Penyiaran Malaysia (RTM) dan Pertubuhan Berita Nasional Malaysia (BERNAMA).

Tan Sri Annuar Musa berkata, kerajaan dan 13 syarikat tempatan merangkumi penerbit filem, pembekal khidmat produksi, penyelia fasiliti penggambaran dan syarikat animasi turut mengetengahkan produk dan perkhidmatan mereka dengan syarikat serta badan terkemuka dunia seperti Warner Brothers, Sony Pictures, Netflix, BBC dan Canal+.

"Bagi mengetahui cara dan pendekatan terbaik untuk produk kandungan Malaysia mendapat pengiktirafan di festival atau pasaran antarabangsa, delegasi turut bertemu penganjur festival dan pasaran filem antarabangsa seperti Marche Du Film, Busan Film Festival, Udine Film Festival, FOCUS Location Expo dan American Film Market," katanya.


Kerajaan pertimbang pengecualian cukai agromakanan, seragam caj pembangunan infrastruktur komunikasi

(Perdana Menteri, datuk Seri Ismail Sabri Yaakob)

KUALA LUMPUR, 28 Jun- Kerajaan Persekutuan akan mempertimbang cadangan pengurangan atau pengecualian cukai industri agromakanan.Perdana Menteri, Datuk Seri Ismail Sabri Yaakob, berkata Kementerian Kewangan akan memberikan perincian lanjut berhubung perkara terbabit.Pada masa sama, beliau berkata, kerajaan akan menubuhkan Jawatankuasa Khas Penyeragaman Kos Caj dan Fi bagi Pembangunan Infrastruktur Komunikasi di peringkat negeri."Penubuhan jawatankuasa ini bagi mengkaji dan mencadangkan mekanisme penyeragaman kos caj dan fi yang dikenakan bagi pembangunan infrastruktur komunikasi di seluruh negara."Ini disebabkan pemantauan Suruhanjaya Komunikasi Multimedia Malaysia (SKMM) mendapati kos caj dan fi yang dikenakan oleh pihak berkuasa negeri, pihak berkuasa tempatan, agensi pusat sehenti dan agensi berkaitan di seluruh negara adalah berbeza," katanya dalam kenyataan, di sini.

(Kementerian Kewangan akan memperinci cadangan pengurangan cukai industri agromakanan, demikian diputuskan dalam Mesyuarat Menteri Besar dan Ketua Menteri di ibu negara)

Terdahulu, Perdana Menteri mempengerusikan Mesyuarat Menteri Besar dan Ketua Menteri yang turut dihadiri oleh menteri-menteri kabinet yang berkaitan.Pada masa sama, Ismail Sabri berkata, penyeragaman kos caj dan fi ini akan menggalakkan pihak penyedia perkhidmatan meningkatkan pelaburan dalam penyediaan infrastruktur komunikasi secara menyeluruh di kawasan bandar dan luar bandar.


Malaysia, India komited perkukuh bidang pertahanan, ketenteraan

KUALA LUMPUR, 28 Jun- Malaysia dan India akan memperkukuh kerjasama dalam bidang ketenteraan dan pertahanan.Menteri Kanan Pertahanan, Datuk Seri Hishamuddin Tun Hussein menerusi Twitternya memaklumkan perkara itu telah dibincangkan bersama rakan sejawatnya dari India, Rajnath Singh, menerusi persidangan maya, semalam.Sementara itu, kenyataan Kementerian Pertahanan India memaklumkan, kedua-dua negara turut bersetuju meningkatkan keupayaan untuk operasi bantuan kemanusiaan dan bantuan bencana (HADR).India mencadangkan agar Datuk Seri Hishamuddin bersama pegawai kanan tentera Malaysia mengadakan lawatan ke republik itu bagi meneroka kemudahan dan produk pertahanan.

Mesyuarat Kerjasama Pertahanan Malaysia-India (MIDCOM) dijadual berlangsung bulan depan.Ia menjadi platform penting bagi Kuala Lumpur dan New Delhi memperkukuh kerjasama strategik dalam bidang berkaitan.


Jawatankuasa Sekuriti Makanan ditubuhkan di peringkat negeri, daerah

(Perdana Menteri mempengerusikan Mesyuarat Menteri Besar danKetua Menteri yang turut dihadiri oleh menteri kabinet yang berkaitan)

KUALA LUMPUR, 28 Jun- Jawatankuasa Sekuriti Makanan akan ditubuhkan di peringkat negeri dan daerah bagi memastikan pelaksanaan Pelan Tindakan Dasar Sekuriti Makanan Negara 2021-2025 yang sinergi dapat diwujudkan di antara kerajaan persekutuan dan kerajaan negeri.Perdana Menteri Datuk Seri Ismail Sabri Yaakob berkata, keputusan itu dibuat dalam mesyuarat bersama menteri besar dan ketua menteri dengan 7 inisiatif telah dipersetujui."Di bawah inisiatif meningkatkan keluasan tanah, kerajaan negeri akan mewartakan kawasan tanah pertanian sebagai tanah rizab di bawah Seksyen 62 Kanun Tanah Negara dan kemudiannya memajakkan tanah rizab berikut di bawah Seksyen 63 kanun itu, untuk tempoh sekurang-kurangnya 10 sehingga 21 tahun."Memperkasa pemberian tanah milik negeri kepada anak syarikat kerajaan negeri berkaitan pertanian yang kemudiannya akan memajakkan tanah terbabit kepada usahawan tani untuk tempoh 30 tahun."Selain itu, pihak berkuasa negeri boleh, tertakluk kepada kaedah-kaedah tanah negeri meluluskan tempoh sekurang-kurangnya tiga tahun dan boleh dilanjutkan seterusnya bagi setiap Lesen Pendudukan Sementara," katanya melalui kenyataan, di sini.Terdahulu, Perdana Menteri mempengerusikan Mesyuarat Menteri Besar dan Ketua Menteri yang turut dihadiri oleh menteri kabinet yang berkaitan.Mesyuarat itu diadakan bagi memberi penekanan untuk mengukuhkan kerjasama antara kerajaan persekutuan dan kerajaan negeri bagi memperkasa sekuriti bekalan makanan negara yang berhadapan dengan pelbagai cabaran akibat daripada senario global pada masa kini.Pada masa sama, Perdana Menteri berkata, melalui inisiatif kedua, kerajaan negeri juga akan mengekalkan pengezonan kawasan jelapang padi, selain mewartakan Taman Kekal Pengeluaran Makanan (TKPM) dan membangunkan TKPM terbengkalai serta yang belum dimajukan.

(PBT dikehendaki membantu memudahkan penubuhan reban ayam tertutup bagi meningkatkan bekalan makanan)

Beliau berkata, di bawah inisiatif keempat, pewartaan Zon Industri Akuakultur (ZIA) sedia ada akan dikekalkan selain mewartakan ZIA yang belum diwartakan juga menyelaras bersama pihak berkuasa tempatan bagi memudahkan syarat dan proses kelulusan kebenaran merancang pembangunan sistem reban ayam tertutup dan aktiviti agromakanan lain," katanya.Perdana Menteri berkata, kerajaan negeri juga akan menubuhkan Jawatankuasa Pembangunan Tanah Pertanian Peringkat Daerah bagi memudah cara urusan membangunkan tanah pertanian milik persendirian yang tidak diusahakan.Tambahnya, penetapan kadar caj abstraksi bagi sumber air tawar dan air masin yang lebih rendah untuk sektor agromakanan akan turut dilaksanakan.


Cadangan penetapan harga siling ayam baharu akan dibawa ke Kabinet esok - MAFI

KUALA LUMPUR, 28 Jun- Mesyuarat Jawatankuasa Teknikal Menangani Isu Sekuriti Bekalan Makanan Negara mempertimbang cadangan penetapan harga siling ayam yang baharu serta kadar subsidi kepada penternak.Menteri Pertanian dan Industri Makanan (MAFI), Datuk Seri Dr Ronald Kiandee menyatakan cadangan itu, bakal dibawa ke Mesyuarat Kabinet, esok sebelum diumumkan.Memuat naik menerusi Facebook mengenai perkara itu, Menteri memperincikan harga kawalan baharu itu mengambil kira kepentingan penternak, pemborong dan peruncit.

(Menteri Pertanian dan Industri Makanan (MAFI), Datuk Seri Dr Ronald Kiandee/ BERNAMA)

Ketetapan itu bagi memastikan harga yang munasabah bagi semua pihak.Bantuan tunai tambahan Bantuan Keluarga Malaysia (BKM) yang diumumkan oleh Perdana Menteri juga telah diambil kira.Mesyuarat berkenaan juga mengambil maklum mengenai status semasa bekalan makanan negara dan status harga barangan terpilih serta pelaksanaan intervensi pengukuhan sekuriti makanan negara.Bekalan ayam diunjur kekal stabil dan mencukupi pada minggu keempat Jun, selain bekalan komoditi lain bagi menampung permintaan bulan semasa.


Tingkat kualiti hidup rakyat, Malaysia komited wujudkan bandar mampan

KUALA LUMPUR, 28 Jun- Malaysia komited untuk mewujudkan bandar yang boleh didiami dan mampan sekaligus meningkatkan kualiti hidup penduduknya. Menteri Perumahan dan Kerajaan Tempatan, Datuk Seri Reezal Merican Naina Merican berkata ia merupakan prinsip teras dalam usaha Malaysia mengejar pembangunan dan pertumbuhan ekonomi. Komitmen itu, dinyatakan beliau ketika menyertai sesi Matlamat Pembangunan Mampan pada Forum Bandar Dunia ke-11 (WUF11), di Katowice, Poland. Berdasarkan pengiraan Program Penempatan Manusia Pertubuhan Bangsa Bersatu (UN-Habitat), urbanisasi di Malaysia dijangka mencapai 80% menjelang 2030.WUF telah dimulakan oleh Pertubuhan Bangsa Bersatu (PBB) pada 2001 untuk mengkaji salah satu isu paling mendesak yang dihadapi dunia iaitu pembandaran pesat dan kesannya terhadap masyarakat, bandar, ekonomi dan perubahan iklim.Pandemik COVID-19, kata menteri telah membuka mata dan mendedahkan mengenai kepincangan, ketidakcekapan juga kelemahan yang mengakibatkan lonjakan dalam isu kesihatan mental.

Menteri Perumahan dan Kerajaan Tempatan, Datuk Seri Reezal Merican Naina Merican (tengah) di WUF11 / FOTO FB Reezal Merican Naina Merican

Berita berkaitanReezal Merican ketua delegasi Malaysia pada WUF ke-11

Kerajaan Malaysia sangat menitikberatkan kesejahteraan keseluruhan dan kebolehdiaman 32 juta penduduknya.Beliau sentiasa mengingatkan Kementerian Perumahan dan Kerajaan Tempatan yang diterajuinya, bahawa usaha meningkatkan kebolehdiaman adalah penting iaitu bermula dari membina rumah mampu milik, seterusnya perancangan bandar, mewujudkan lebih banyak taman-taman awam dan pengurusan sisa yang berkesan.


Radzi Jidin wakil Malaysia di persidangan UNESCO, bincang transformasi pendidikan

KUALA LUMPUR, 28 Jun- Menteri Kanan Pendidikan Datuk Dr Radzi Jidin kini berada di Paris, Perancis bagi mewakili Malaysia di persidangan Pertubuhan Pendidikan, Saintifik dan Kebudayaan Pertubuhan Bangsa-Bangsa Bersatu (UNESCO), yang berlangsung hari ini sehingga Khamis.Menurut beliau sesi pra-sidang kemuncak kali ini membicarakan tentang transformasi pendidikan serta langkah yang dapat diambil bagi memastikan kemajuan dan kemampanan sistem pendidikan.“Beberapa sesi perbincangan dan lawatan kerja akan turut diadakan sepanjang berada di sini, khususnya berkaitan dengan transformasi pendidikan,” katanya dalam catatan di Facebook hari ini.UNESCO berusaha untuk membina keamanan melalui kerjasama antarabangsa dalam pendidikan, sains dan budaya.

(Menteri Kanan Pendidikan, Datuk Dr Radzi Jidin (kanan) / FOTO FB Dr Radzi Jidin)

Program UNESCO menyumbang kepada pencapaian Matlamat Pembangunan Mampan yang ditakrifkan dalam Agenda 2030, yang diterima pakai oleh Perhimpunan Agung PBB pada 2015. -BERNAMA


PM umum peruntukan tambahan RM100 juta untuk SPIM


Johor terima pelaburan asing, RM500 juta dari syarikat Taiwan

JOHOR BAHRU, 27 Jun- Johor menerima pelaburan asing bernilai RM500 juta daripada sebuah syarikat berpangkalan di Taiwan, Wiwynn Corporation Taiwan menerusi penubuhan sebuah fasiliti pembuatan papan litar bercetak di Senai, Johor Bahru. Ia melibatkan pelaburan berjumlah RM300 juta bagi fasiliti pembuatan dan RM200 juta lagi menyediakan kemudahan pembuatan rak pelayan.

(Exco Pelaburan, Perdagangan dan Hal Ehwal Pengguna, Lee Ting Han)

Exco Pelaburan, Perdagangan dan Hal Ehwal Pengguna, Lee Ting Han menerusi kenyataannya memaklumkan, pelaburan tersebut akan mewujudkan kira-kira 1,600 peluang pekerjaan kepada penduduk tempatan.

"Pelaburan syarikat berkenaan ke negeri ini sememangnya penting sebagai hab serantau Asia Pasifik yang akan meletakkan Johor dalam peta global sebagai pangkalan pembuatan infrastruktur berkaitan pusat data. Selain meningkatkan daya saing negeri, ianya juga dapat memupuk bakat tempatan ke arah penciptaan ekosistem kapasiti serantau untuk manfaat semua pihak dalam jangka masa panjang.


Pelbagai platform disediakan, mudahkan umat Islam berwakaf

KOTA BHARU, 27 Jun- Pelbagai platform disediakan Majlis Agama Islam dan Adat Istiadat Melayu Kelantan (MAIK) bagi memudahkan umat Islam di negeri itu untuk berwakaf.

Antaranya, transaksi secara dalam talian, potongan gaji dan debit terus menerusi sistem Waqaf Tunai MAIK. Platform itu dilihat lebih fleksibel berbanding kaedah secara fizikal atau bersemuka, malah aset untuk diwakafkan juga boleh dipelbagaikan. Menurut Yang Dipertua (YDP) MAIK, yang juga Tengku Temenggong Kelantan, Tan Sri Tengku Mohamad Rizam Tengku Abdul Aziz kepelbagaian saluran yang diperkenalkan itu mampu menjadi daya tarikan kepada orang ramai untuk berwakaf.

(Yang Dipertua MAIK, Tan Sri Tengku Mohamad Rizam Tengku Abdul Aziz)

"Insya-Allah, kita yakin wakaf yang kita dapat terima tahun ini dan tahun hadapan akan lebih bertambah lagi", katanya kepada media selepas melancarkan Bulan Wakaf MAIK 2022 di Dewan Besar Balai Islam, di sini.Majlis tersebut turut dihadiri Mufti Negeri Kelantan, Datuk Mohamad Shukri Mohamad.  Pada majlis sama, berlangsung acara menandatangani perjanjian usahasama wakaf antara MAIK dengan Universiti Sains Malaysia (USM), Universiti Malaysia Kelantan (UMK) dan Yayasan Islam Kelantan (YIK).  Mengulas lanjut, Tan Sri Tengku Mohamad Rizam berkata MAIK sudah membelanjakan lebih RM1 juta untuk pelbagai projek Waqaf Tunai MAIK.Manakala menerusi program Waqaf Tunai Kesihatan, MAIK menyumbangkan pelbagai jenis mesin perubatan antaranya mesin 'ultrasound', kardiotografi dan 'flow oxigen'.  Selain Waqaf Tunai, MAIK turut menerima pewakafan tanah yang mana sehingga Mei tahun ini, terdapat 1,257 lot tanah bersamaan 503.2 hektar tanah sudah didaftarkan dan kini dibawah kawalan MAIK.


Kedah terus catat penurunan kes jangkitan HFMD

ALOR SETAR, 27 Jun- Kedah terus mencatat penurunan jangkitan Penyakit Tangan, Kaki dan Mulut (HFMD) selepas 342 baharu kes direkodkan pada Minggu Epidemiologi ke-24 yang bermula 19 hingga 25 Jun lalu. Pengerusi Jawatankuasa Kesihatan dan Kerajaan Tempatan Negeri, Datuk Dr Mohd Hayati Othman berkata berbanding minggu sebelumnya 531 kes direkodkan iaitu penurunan sebanyak 189 kes.

"Setakat ini, Kedah mencatat keseluruhan 5,767 kes HFMD. Semua kes yang dilaporkan menunjukkan gejala ringan dan diberikan rawatan pesakit luar", katanya menerusi kenyataan hari ini.  Dr Mohd Hayati berkata daerah Kuala Muda mencatat bilangan kes tertinggi iaitu 1,440 diikuti Kulim (868) dan Kubang Pasu (830) dan Kota Setar (562 kes).  Tambahnya, sepanjang tahun ini, sebanyak 51 wabak HFMD dilaporkan berlaku di Kedah, dengan 50 daripadanya berlaku di pusat pendidikan seperti TASKA, TADIKA dan prasekolah.


EWS dibangunkan di kawasan berisiko bencana

YAN, 26 Jun- Kawasan yang dikenal pasti berisiko tinggi berlaku bencana geologi aliran puing akan diberi keutamaan untuk dibangunkan Sistem Amaran Awal Bencana Geologi Aliran atau Early Warning System (EWS) sebagai persediaan menghadapi bencana itu. Menteri Tenaga dan Sumber Asli Datuk Seri Takiyuddin Hassan berkata Jabatan Mineral dan Geosains (JMG) Malaysia mempunyai maklumat berkenaan lokasi berisiko terbabit namun ia tidak boleh didedahkan buat masa ini.  "Itu berdasarkan perancangan JMG dan juga KETSA sendiri. Kita melihat atas keperluan. Tadi saya bincang dengan Ketua Pengarah, ikut keutamaan. Mungkin ada satu kawasan itu yang pada pandangan pakar kita, ada risiko dan perlu diberi keutamaan. Kita tidak boleh tunggu sehingga kejadian bencana berlaku baru nak ambil tindakan."Macam di Sabah selalu berlaku, mungkin kita kena tengoklah nanti. Saya sudah pergi ke Sabah dan tengok risiko-risiko di kawasan tertentu di sana. Ini satu masalah ada, pembangunan dibuat di kawasan berisiko tinggi. Ada jambatan perlu berhenti atas nasihat JMG, tidak boleh diteruskan", katanya kepada pemberita selepas menghadiri program kesedaran EWS Bencana Geologi Aliran Puing bersama Komuniti Jerai Geopark di sini,hari ini.

(Menteri Tenaga dan Sumber Asli, Datuk Seri Takiyuddin Hassan)

Beliau berkata EWS yang dipasang Titi Hayun di sini ekoran bencana geologi aliran puing pada Ogos tahun lalu merupakan projek rintis yang akan dijadikan sebagai penanda aras dan model nasional dalam pengurangan risiko bencana geologi aliran puing.  Katanya, sistem tersebut yang ketika ini sudah beroperasi akan dipasang di lokasi lain berdasarkan perancangan yang sedang dirangka kementerian dan JMG.Selain itu, Datuk Seri Takiyuddin berkata JMG juga akan mengenal pasti pembangunan-pembangunan baharu termasuk projek infrastruktur di kawasan berisiko tinggi yang boleh mengundang kepada kejadian yang tidak diingini.  Sistem EWS di Titi Hayun dibangunkan melalui kerjasama pintar antara JMG dan Universiti Teknologi Malaysia serta diintegrasikan dengan Sistem Amaran Awam oleh Angkatan Pertahanan Awam Malaysia. Dalam kejadian pada 18 Ogos tahun lepas, bencana geologi aliran puing di Gunung Jerai telah mengorbankan enam mangsa dan menyebabkan banjir lumpur di beberapa kawasan di sini dan daerah Kuala Muda.


Gerakan Koperasi di Pahang dijangka dapat capai sasaran SKM

JERANTUT, 26 Jun- Gerakan Koperasi di Pahang dijangka dapat memenuhi sasaran Suruhanjaya Koperasi Malaysia (SKM) iaitu “Road to 1 Billion Ringgit Turnover 2025”.  Menteri Besar Pahang, Datuk Seri Wan Rosdy Wan Ismail berkata, berdasarkan rekod SKM, perolehan Gerakan Koperasi di Pahang pada tahun lalu berjumlah RM860.53 juta.Ia sekaligus menjadi perolehan kedua tertinggi di Malaysia selepas Wilayah Persekutuan.  "Mereka sehingga hari ini  berjaya mendapat RM890 juta dan sekarang baru bulan Jun. Jadi untuk dapat kan RM110 juta tiada masalah jadi memang sasarannya tepat. Saya bimbang sasaran itu rendah, sepatutnya mungkin sasaran itu RM1.2 bilion atau RM1.3 bilion patut mesti lebih dari itu", katanya.

(Menteri Besar Pahang, Datuk Seri Wan Rosdy Wan Ismail)

Beliau berkata demikian kepada pemberita selepas program Hari Koperasi Negara Peringkat Negeri Pahang di Jerantut.  Kerajaan Negeri Pahang telah meluluskan peruntukan berjumlah RM 1 juta pada tahun ini untuk disalurkan kepada Gerakan Koperasi Pahang.  RM300,000 untuk tujuan promosi dan RM700,000 bagi tujuan pembangunan.  Pahang turut mempunyai koperasi pertama yang berdaftar pada tahun 1926 dan masih kekal relevan sehingga hari ini iaitu Koperasi Pegawai-Pegawai Kerajaan Negeri Pahang Darul Makmur Berhad yang didaftarkan pada 1 Januari 1926.


KUSKOP galak sertai federasi koperasi untuk pulangan lebih lumayan

PAROI, 26 Jun - Kementerian Pembangunan Usahawan dan Koperasi (KUSKOP) menggalakkan koperasi menyertai federasi mengikut keutamaan khususnya sektor pertanian dan perladangan.Timbalan Menterinya Datuk Muslimin Yahaya berkata langkah itu dapat menangani isu bekalan makanan dalam jangka masa panjang.Konsep federasi itu juga bagi tujuan pengumpulan modal, kepakaran serta sumber untuk membolehkan ia terlibat menghasilkan pengeluaran dalam skala lebih besar."Konsep federasi ini maksudnya dua atau tiga koperasi yang menjalankan perniagaan yang sama. Contohnya, penternakan lembu kita gabungkan supaya mereka boleh mengeluarkan input yang lebih besar."Ia seterusnya dapat memperkukuhkan daya saing sesebuah koperasi berlandaskan perinsip ke enam iaitu bekerjasama di antara koperasi," katanya kepada media sejurus merasmikan Hari Koperasi Negara 2022 peringkat Negeri Sembilan sempena Sambutan 100 tahun Gerakan Koperasi di Malaysia di Kompleks Belia dan Sukan Paroi, di sini, hari ini.

Setakat ini, lebih 50 koperasi dari seluruh negara yang mengusahakan pertanian dan perladangan secara federasi.Dalam pada itu, KUSKOP telah mengenal pasti 4,000 hektar tanah daripada koperasi ANGKASA untuk diusahakan dengan tanaman jagung.Hasil daripada keseluruhan tanaman itu dijangka mampu mengeluarkan empat hingga lima tan jagung sekaligus menampung 20 peratus daripada keperluan makanan ayam dalam negara.


Ops Pengarah: JPJ Perlis keluar 83 saman atas pelbagai kesalahan

KANGAR, 26 Jun- Jabatan Pengangkutan Jalan (JPJ) Perlis mengeluarkan 83 saman atas pelbagai kesalahan kepada pemandu di negeri ini menerusi Ops Pengarah.Pengarah JPJ Perlis, Fatimah Mohamed Ali Piah, berkata sasaran utama Ops Pengarah yang diadakan di KM 5.8 Jalan Kangar - Alor Setar lebih fokus kepada kenderaan persendirian seperti motokar dan motosikal. Operasi melibatkan 18 orang anggota penguatkuasa JPJ Perlis daripada Unit Operasi dan Unit Pengujian diketuai Ketua Unit Operasi, Mohd Fazlan Abdul Hamid.

(Ops Pengarah yang dijalankan anggota penguatkuasa JPJ Perlis)

Operasi sama turut menyita sebuah motosikal yang ditunggang seorang warga asing pemegang Kad UNHCR. Fatimah berkata, pemantauan lalu lintas sentiasa dilakukan khususnya setiap cuti hujung minggu yang menyaksikan ramai pemandu daripada luar memasuki Perlis.  Pemantauan dan pemeriksaan ke atas kenderaan dilakukan bagi memastikan pemandu sentiasa mematuhi peraturan.


Enam saintis muda wakil malaysia di mesyuarat Nobel Laureate Ke-71

Barisan enam saintis muda yang mewakili Malaysia di Mesyuarat Nobel Laureate ke-71 yang akan berlangsung di Lindau, Jerman mulai hari ini sehingga 1 Julai ini.

KUALA LUMPUR, 26 Jun - Enam saintis muda negara diberi pengiktirafan mewakili Malaysia pada Mesyuarat Nobel Laureate ke-71 di Lindau, Jerman bermula hari ini hingga 1 Julai.Presiden Akademi Sains Malaysia (ASM) Profesor Emerita Datuk Dr Asma Ismail berkata mereka ialah Dr Enis Nadia Md. Yusof, Dr Goh Choon Fu, Dr Nur Azzalia Kamaruzaman dan Dr Oh Wen Da kesemuanya daripada Universiti Sains Malaysia.Saintis lain ialah Dr Sazlinda Kamaruzaman (Universiti Putra Malaysia) dan Dr Low May Lee daripada International Medical University Malaysia (IMU)."Kesemua mereka akan disertai kira-kira 600 saintis muda lain dari seluruh dunia pada mesyuarat yang kini dilaksanakan secara fizikal selepas 2021 yang dilakukan secara dalam talian," katanya dalam kenyataan hari ini. Malaysia menerusi ASM menghantar 81 saintis muda untuk mengambil bahagian pada mesyuarat itu sejak 2004.

Beliau berkata mesyuarat berkenaan adalah satu platform terbaik kepada saintis muda yang juga peneraju sains, teknologi, kejuruteraan dan matematik negara, bagi membina jaringan bersama saintis terbaik di peringkat antarabangsa. "Selain dapat bertemu dengan penerima Anugerah Nobel daripada pelbagai disiplin sains, mesyuarat ini memperkenalkan penyelidikan saintis muda kita kepada mereka dan seterusnya mungkin membuka peluang untuk bekerjasama dengan saintis berkenaan di makmal bertaraf dunia,” katanya. Mesyuarat Nobel ke-71 tahun ini didedikasikan untuk bidang kimia.Dianggarkan sejumlah 35 pemenang Anugerah Nobel akan menyertai mesyuarat itu dengan membentangkan penyelidikan serta berkongsi pengalaman mereka bersama semua peserta.Pencalonan wakil Malaysia bagi Mesyuarat Nobel itu dibuka kepada semua saintis muda institut pengajian tinggi awam dan swasta seluruh negara setiap tahun yang dikendalikan oleh ASM iaitu agensi seliaan Kementerian Sains, Teknologi dan Inovasi. - BERNAMA


Salam Baitullah edisi ke-14 papar kelainan bermula malam ini

KUALA LUMPUR, 26 JUN - Program musim haji yang berjaya meraih rating lebih 12 juta penonton, Salam Baitullah edisi Ke-14 akan memulakan siarannya bermula pukul 9 malam ini.Bertemakan 'Satu Kerinduan, Suatu Kepastian', program Salam Baitullah akan bersiaran secara langsung dengan menyiarkan liputan perjalanan ibadah haji bermula dari persediaan awal hingga pada Hari Wukuf.Penerbit Eksekutif Salam Baitullah, Azman Hashim memaklumkan selain memaparkan perkembangan dan situasi terkini di Tanah Suci Mekah, pihaknya juga menyediakan segmen khas kepada penonton tahun ini."Pada tahun ini kami akan memberi sedikit kelainan di dalam Salam Baitullah, yang mana kami akan memaparkan satu segmen khas iaitu Rehlah (kisah perjalanan), yang membawakan penonton tempat yang jarang dikunjungi oleh jemaah dan memberi penerangan tempat tersebut yang lebih dekat dengan tanah suci."Saya harap Salam Baitullah kali ini dapat memberi kepuasan kepada penonton dan mencapai matlamatnya yang membawa ibadah haji itu dekat kepada penonton di Malaysia," katanya.

Tambah penerbit Salam Baitullah, Mohd Rafael Ramlan, program yang bakal bersiaran 16 episod ini akan menyediakan dua episod istimewa kepada penonton ."Salam Baitullah akan bersiaran 15 hari, kami akan memaparkan dua episod istimewa pada Hari Wukup dan juga malam raya yang bersiaran selama 2 jam bagi setiap dua episod ini. Bermula pada pukul 6 petang hingga 8 malam adalah siaran yang pertama untuk Hari Wukuf yang kami bawakan secara langsung kepada penonton Khutbah Arafah," katanya kepada RTM, di sini.Dalam pada itu, pelbagai hadiah menarik telah disediakan kepada para penonton yang berjaya menjawab soalan kuiz edisi khas program tersebut.Salam Baitullah bersiaran bermula pada malam ini di saluran TV 1, pukul 9 malam.


Sebar maklumat pelancongan, RTM alu-alukan kerjasama dengan Kerajaan Negeri

JELI, 25 Jun- Kepelbagaian seni, budaya warisan tradisi masyarakat dan keindahan destinasi pelancongan, selain keunikan makanan di seluruh negara mampu dijadikan pemangkin kepada cabang penjanaan sumber ekonomi negeri.  Justeru itu, bagi memastikan maklumat tersebut dapat disebar luas, stesen radio RTM di negeri-negeri disaran untuk memafaatkan pelbagai platform yang ada untuk turut sama membantu.  Ini termasuk membentuk jalinan kerjasama erat bersama Kerajaan Negeri bagi menganjurkan pelbagai program melalui penglibatan komuniti di lokasi yang dikenal pasti supaya produk tempatan sedia ada yang dihasilkan dapat diketengahkan bagi menarik minat umum. Ketua Pengarah Penyiaran, Datuk Che Roslan Che Daud, berkata pihaknya sentiasa terbuka dan amat mengalu-alukan sebarang bentuk kerjasama yang ingin dilaksanakan.

(Ketua Pengarah Penyiaran, Datuk Che Roslan Che Daud)

"Setiap negeri mempunyai ada keunikan masing-masing. Jadi apabila kita bergerak ke negeri-negeri yang lain, disamping kita menonjol industri pelancongan negeri tersebut, menunjukkan lokasi-lokasi menarik yang boleh dikunjungi oleh wargenegara kita sendiri, juga dari luar", katanya pada sidang media selepas menyempurnakan Majlis Perasmian Program "Mari Derek Jeli” anjuran Kelantan fm di Kampung Kubur Datu, Jeli. "Pada masa yang sama, kita boleh mewar-warkan maklumat makanan yang tidak ada di tempat lain". Program berbentuk komuniti itu berlangsung selama dua hari sejak semalam dan diisi dengan pelbagai program menarik.Antaranya, konvoi motosikal berkuasa tinggi, rakaman program siaran di Kelantan fm, sesi ziarah menerusi program 'Kelantan fm Ambil Peduli', selain penganjuran Program Memerai Ikan yang menjadi amalan tradisi penduduk kampung saban tahun. Selain itu, turut diadakan Lintas Langsung siaran Selamat Pagi Malaysia (SPM). Mengulas lanjut, Datuk Che Roslan percaya keunikan warisan budaya, produk makanan serta amalan tradisi yang ada di setiap negeri mampu menarik minat masyarakat sekali gus merancakkan sektor pelancongan domestik.  Pada masa sama, beliau melihat penganjuran program seumpama itu juga dapat menonjolkan semangat kekitaan selari dengan Aspirasi Keluarga Malaysia yang digagaskan Perdana Menteri.


KPDNHEP perhebat halang aktiviti sorok barangan kawalan, keperluan harian

SEREMBAN, 25 Jun- Usaha menghalang aktiviti menyorok barangan kawalan dan keperluan harian terus diperhebat.Kementerian Perdagangan Dalam Negeri dan Hal Ehwal Pengguna (KPDNHEP) cawangan Kuala Pilah kini melaksanakan Kempen Antisorok di daerah itu.Ia bertujuan untuk memastikan bekalan keperluan asas seperti ayam, telur ayam dan minyak masak terdapat di rak jualan untuk dibeli oleh pengguna.Menurut Ketua Cawangan KPDNHEP Kuala Pilah, Ahmad Khuzairi Selamat setakat ini tiada aduan peniaga di daerah tersebut yang cuba mengambil kesempatan untuk melakukan penyelewengan dengan menyorokkan barang untuk mengaut keuntungan berlebihan.

(Ketua Cawangan KPDNHEP Kuala Pilah, Ahmad Khuzairi Selamat)

"Peringatan dan amaran akan diberikan kepada peniaga khususnya jangan cuba untuk menyorok atau melambatkan penjualan sehingga kita faham 1 Julai pengapungan harga, itu bertujuan mengaut keuntungan lebih, sekiranya didapati,  kami tiada kompromi, tindakan tegas akan diambil kepada pihak atau individu yang cuba membuat sebarang penyelewengan", katanya.Beliau berkata demikian ketika ditemui di Program Pemantauan Barang keperluan Asas di sebuah pasar raya di Kuala Pilah.


Bawa muatan berlebihan, syarikat lori didenda RM42,500

KANGAR, 25 Jun- Mahkamah Majistret Kangar menjatuhkan hukuman denda sebanyak RM42,500 ke atas tiga pemilik syarikat lori yang mengaku bersalah membawa muatan secara berlebihan.  Majistret, Siti Nor Hasliza Md Ali menjatuhkan hukuman tersebut setelah ketiga-tiga pengendali berlesen atau pemilik syarikat pengangkutan tersebut mengaku bersalah.  Hukuman denda berkenaan berdasarkan hujahan daripada Pegawai Pendakwa JPJ Perlis yang memohon hukuman yang setimpal bagi kesalahan tersebut. Kesalahan berkaitan membawa muatan secara berlebihan ini adalah satu kesalahan yang serius dan kesalahan yang kerap dilakukan oleh para pemandu dan pemilik syarikat pengangkutan terutamanya lori.

Menurut fakta kes, ketiga-tiga Pengendali berlesen tersebut dikenakan tindakan saman bagi kesalahan membawa muatan secara berlebihan apabila mereka ditahan oleh pasukan operasi khas yang menjalankan operasi lebih muatan sekitar Perlis .  Setiap pemilik syarikat lori tersebut dikenakan denda masing-masing sebanyak diantara RM13,000 sehingga RM15,000.  Mereka dituduh dibawah Seksyen 57(1)(b)(vi) Akta Pengangkutan Awam Darat (APAD)2010 bagi kesalahan membawa muatan secara berlebihan dari had yang dibenarkan dan dihukum dibawah akta yang sama.  Dalam perkembangan berkaitan, Pengarah JPJ Perlis, Fatimah Mohamed Ali Piah memaklumkan, sepanjang Januari hingga semalam, pihaknya berjaya mendakwa sebanyak 15 orang pengusaha lori di mahkamah kerana melakukan kesalahan membawa muatan secara berlebihan di bawah Akta Pengangkutan Awam Darat.


Kadar tarif elektrik dan air di Semenanjung kekal, harga ayam tidak diapungkan

PUTRAJAYA, 24 Jun- Kadar tarif elektrik dan air di Semenanjung dikekalkan.Perdana Menteri, Datuk Seri Ismail Sabri Yaakob berkata, kerajaan terus komited menampung subsidi sebanyak RM5.8 bilion, meski berlaku peningkatan mendadak kos bahan api dan kos penjanaan lain."Keputusan tersebut membuktikan keprihatinan kerajaan demi menjaga kepentingan Keluarga Malaysia agar tidak terbeban dengan peningkatan harga dan cabaran kos sara hidup," katanya menerusi kenyataan.

Sementara itu, beliau turut mengumumkan harga ayam di pasaran tidak akan diapungkan.

Harga siling baharu akan diumumkan dalam masa terdekat oleh Menteri Pertanian dan Industri Makanan, Datuk Seri Dr. Ronald Kiandee.


Selangor kesan satu lagi kluster 'ILI'

SHAH ALAM, 24 Jun- Satu lagi kluster 'Influenza Like Illness' (ILI) dikesan di Selangor.

Pengarah Kesihatan Negeri, Datuk Dr Sha'ari Ngadiman berkata, ia membabitkan sebuah sekolah menengah berasrama di Petaling. Kluster dikesan Selasa lalu, selepas Pejabat Kesihatan Daerah (PKD) menerima maklumat bahawa 110 pelajar bergejala demam, batuk, selsema dan sakit tekak.Kes pertama dikenal pasti bergejala sejak 14 Jun lalu. Setakat semalam, 191 pelajar pelajar disahkan mempunyai gejala jangkitan saluran pernafasan atas seperti demam, batuk, selesema dan sakit tekak.

(Pengarah Kesihatan Negeri, Datuk Dr Sha'ari Ngadiman/BERNAMA)

Kadar serangan jangkitan adalah 32.5 peratus."Lima daripada 191 pelajar itu, positif influenza A, manakala 13 sampel lagi, masih menunggu keputusan", katanya menerusi kenyataan hari ini."Satu kes berada di hospital untuk pemantauan dan berada dalam keadaan stabil. Ujian COVID-19 ke atas 30 pelajar bergejala mendapati, kesemuanya negatif.Asrama sekolah berkenaan ditutup sementara untuk disinfeksi dan mengawal penularan virus.Keputusan membuka semula asrama tersebut bergantung kepada penilaian risiko ulangan dijalankan PKD Petaling.19 Jun lalu, satu kluster ILI dikesan membabitkan sebuah sekolah berasrama penuh di Gombak, Selangor.226 pelajar mengalami gejala jangkitan saluran pernafasan, manakala, enam daripadanya didapati positif Influenza A.


Perintah berkurung di perairan ESSZone dilanjutkan hingga 7 Julai

LAHAD DATU, 23 Jun - Perintah berkurung membabitkan perairan tujuh daerah di Zon Selamat Pantai Timur Sabah (ESSZone) yang berakhir esok, dilanjutkan sehingga 9 Julai ini.Pesuruhjaya Polis Sabah Datuk Idris Abdullah berkata perintah dari pukul 6 petang hingga 6 pagi itu melibatkan perairan Beluran, Sandakan, Kinabatangan, Lahad Datu, Kunak, Semporna dan Tawau.“Penduduk yang tinggal di kawasan terlibat dikehendaki berada di rumah, manakala orang luar tidak dibenarkan memasuki (atau berada) di kawasan tersebut, dalam tempoh berkenaan,” katanya dalam kenyataan hari ini.Menurutnya perintah berkurung itu diteruskan bagi memastikan kawasan perairan terlibat tidak diceroboh pengganas, sekali gus mengancam keselamatan penduduk termasuk penyelidik antarabangsa yang menjalankan penyelidikan, serta pelancong asing yang melawat pulau peranginan.“Maklumat mendapati, kumpulan yang menjalankan kegiatan penculikan untuk dapatkan tebusan dan kumpulan Abu Sayyaf, masih cuba menceroboh ke kawasan ini untuk melakukan penculikan serta lain-lain jenayah rentas sempadan,” katanya.

Idris berkata perintah berkurung itu juga, akan memudahkan penguatkuasaan serta pemantauan terhadap pergerakan bot, dan menimbulkan rasa selamat serta yakin kepada penduduk maritim, dengan kehadiran pasukan keselamatan.Dalam pada itu, katanya semua Ketua Polis Daerah di ESSzone diberi kuasa mengeluarkan permit kepada pemohon yang layak, bagi tujuan aktiviti perikanan atau keperluan mendesak lain untuk melalui kawasan perintah berkurung itu. - BERNAMA


Keputusan STAM 30 Jun ini

KUALA LUMPUR, 23 Jun - Keputusan peperiksaan Sijil Tinggi Agama Malaysia (STAM) Tahun 2021 akan diumumkan pada pada Khamis ini.Kementerian Pendidikan dalam kenyataannya berkata, calon sekolah boleh mendapatkan keputusan peperiksaan dari sekolah masing-masing mulai pukul 10 pagi.Manakala bagi calon persendirian, slip keputusan peperiksaan akan dihantar melalui pos pada tarikh yang sama.

“Di samping itu, calon sekolah dan persendirian juga boleh membuat semakan keputusan melalui kaedah secara dalam talian di pautan myresultstam.moe.gov.my untuk mendapatkan slip keputusan peperiksaan STAM 2021 mulai pukul 10 pagi pada 30 Jun hingga 6 petang pada 6 Julai.“Selain itu, kaedah secara sistem pesanan ringkas (SMS) untuk mendapatkan rumusan keputusan peperiksaan STAM 2021 dengan menaip STAMNoKPAngkaGiliran dan hantar ke 15888 akan diaktifkan mulai pukul 10 pagi pada 30 Jun hingga 6 petang pada 6 Julai,” menurut kenyataan itu.


125 Penternak, pemborong, peruncit telur dan ayam dikompaun

JOHOR BAHRU, 23 Jun - Sebanyak RM102,600  kompaun dikenakan terhadap 125 penternak, pemborong dan peruncit telur dan ayam segar di Johor bagi kesalahan di bawah Penentuan Harga Maksimum bagi Ayam dan Telur Ayam kerana tidak mematuhi Akta Kawalan Harga dan Anti Pencatutan 2011.  EXCO Pelaburan Perdagangan dan Hal Ehwal Pengguna Negeri, Lee Ting Han berkata, tindakan diambil hasil pemeriksaan ke atas 4,657 peruncit, pemborong dan pengeluar, sejak 5 Februari hingga 13 Jun lalu.“KPDNHEP Johor giat melaksanakan penguatkuasaan serta pemeriksaan menangani isu kenaikan harga barang yang dilaporkan menerusi pelbagai pendekatan berterusan dan agresif dengan pelaksanaan Op Pasar, Op Rantai dan Op Catut bagi menangani isu kenaikan harga barangan tertentu.“Seramai 92 Pegawai Pemantau Harga (PPH) juga aktif mengumpul informasi terkini dan membuat kutipan data harga barangan keperluan pengguna terpilih secara harian, mingguan dan bulanan dalam pasaran sebagai rujukan untuk merangka pelan perancangan serta tindakan komprehensif bagi memastikan kestabilan harga dan bekalan barangan.“Setakat Jun 2022, pelaksanaan inisiatif ini melibatkan 22 premis pasar basah, 28 pasar mini, 67 pasar raya dan 22 kedai runcit di semua daerah di seluruh negeri Johor,” katanya ketika menjawab soalan Nor Rashidah Ramli (BN-Parit Raja) tentang tindakan, laporan penguatkuasaan dan perancangan kerajaan negeri dalam menangani kenaikan harga barang pada sidang Dewan Undangan Negeri (DUN) Johor di Kota Iskandar, di sini hari ini.

Dalam pada itu, kompaun berjumlah RM3,800 dikeluarkan sepanjang penguatkuasaan Skim Harga Maksimum Musim Perayaan Tahun Baru Cina manakala 14 kes didakwa membabitkan nilai kompaun RM2000 dikenakan sepanjang penguatkuasaan musim perayaan Hari Raya Aidilfitri baru-baru ini.


Denggi: 85 kes direkod di Terengganu

KUALA TERENGGANU, 23 Jun - Kes demam denggi di Terengganu menunjukkan trend peningkatan apabila 85 kes deman denggi dilaporkan dalam tempoh Januari sehingga 18 Jun lalu.  Pengarah Kesihatan Negeri, Datuk Dr.Kasemani Embong berkata, ia menunjukkan peningkatan empat kali ganda berbanding 21 kes dalam tempoh sama tahun lalu. Datuk Dr. Kasemani berkata, dua episod wabak dikesan berlaku di Kuala Terengganu dan Hulu Terengganu namun terkawal dan tiada kematian dilaporkan.  Menurutnya, Kuala Terenganu mencatatkan 54 kes diikuti Kuala Nerus sebanyak 8 kes manakala Marang dan Kemaman dengan 5 kes.Di Dungun dan Hulu Terengganu sebanyak 4 kes direkodkan, sementara 3 kes di Besut dan dua di Setiu. "Sebelum ini, purata kes demam denggi mingguan dilaporkan antara dua hingga sembilan kes seminggu dan situasi ini membimbangkan kita."Daripada segi pecahan mengikut daerah, Kuala Terengganu merekodkan jumlah kes tertinggi iaitu sebanyak 54 kes diikuti Kuala Nerus (lapan kes), Marang dan Kemaman masing-masing lima kes, Dungun (empat kes), Hulu Terengganu (empat kes), Besut (tiga kes) dan Setiu (dua kes)."Bagaimanapun, tiada kematian akibat demam denggi dilaporkan di Terengganu pada tahun lalu dan setakat 18 Jun lalu dengan dua episod wabak didaftarkan iaitu di Kuala Terengganu dan Hulu Terengganu pada tahun ini berbanding satu episod wabak tahun lalu."Jadi kita menasihatkan kepada semua masyarakat di negeri ini agar menjaga persekitaran menjaga kebersihan persekitaran maksudnya boleh beraktiviti tetapi pastikan tidak membuang sampah merata-rata... itu adalah tingkah laku yang perlu kita ubah," katanya.

Beliau berkata demikian ketika ditemui selepas Majlis Perasmian Sambutan Hari Denggi Asean dan Gotong-royong Mega 1.0 Perangi Aedes Peringkat Negeri Terengganu Tahun 2022 Mengikut Norma Baharu di Kampung Gong Tok Nasek di sini hari ini.


TH nasihat orang ramai tidak terpedaya pakej 'visa furada'

(TH mempunyai 20 agensi yang sah beroperasi dan dilesenkan untuk mengendalipakej ibadah haji mengikut kuota rasmi yang ditetapkan.

MAKKAH, 23 Jun- Orang ramai diingatkan supaya tidak terpedaya dengan penawaran visa furada dengan pakej yang boleh mencecah lebih RM50,000.Namun tiada sebarang jaminan visa haji diluluskan kepada pemohon.Visa furada ialah visa yang diuruskan sendiri dan dilapor dikeluarkan oleh Arab Saudi tanpa melibatkan jumlah kuota Tabung Haji (TH).Ketua Rombongan Haji Malaysia, Datuk Seri Syed Saleh Syed Abdul Rahman berkata sehingga kini Arab Saudi tidak memaklumkan mengenai pengeluaran visa furada musim haji tahun ini.Sekali gus menasihati mereka yang telah membuat pembayaran perlu lebih berhati-hati.

(Ketua Rombongan Haji Malaysia Datuk Seri Syed Saleh Syed Abdul Rahman)

"Kami dapati ada juga agensi-agensi yang tidak diiktiraf TH menawarkan pakej visa furada ini,"Saya amat berharap umat Islam Malaysia khususnya tidak terperdaya dengan sebarang iklan yang dikeluarkan," katanya kepada pemberita di Makkah.TH juga katanya seringkali mengingatkan risiko haji furada apatah lagi kerajaan Arab Saudi menetapkan pelbagai syarat untuk musim haji tahun ini.Beliau turut mengingatkan individu atau syarikat yang menawarkan visa furada tanpa lesen boleh dikenakan tindakan di bawah Akta TH iaitu kesalahan kerana mengiklan atau mengendalikan haji tanpa mempunyai lesen daripada TH.Katanya adalah menjadi satu kesalahan mengikut Akta Tabung Haji 1995 mengiklan atau mengendaikan ibadat haji tanpa mempunyai lesen dan kelulusan yang sah dari TH.


Pelancaran satelit MEASAT-3d bantu rapatkan jurang digital, tarik minat anak muda sertai bidang aeroangkasa - PM

KUALA LUMPUR, 23 Jun - Pelancaran satelit MEASAT-3d diharap dapat membantu merapatkan jurang digital, seterusnya menarik lebih ramai anak muda menceburi bidang aeroangkasa.Perdana Menteri, Datuk Seri Ismail Sabri Yaakob berkata dengan pelancaran satelit itu juga, keupayaan capaian Internet di kawasan bandar dan luar bandar akan lebih ditingkatkan di seluruh negara.Perdana Menteri menerusi hantaran di Facebook menyifatkan pelancaran satelit MEASAT-3d di Kourou, French Guinea sebagai hari yang penuh bersejarah.

(Perdana Menteri, Datuk Seri Ismail Sabri Yaakob hadir ke Pusat Dagangan Dunia Kuala Lumpur menyaksikan secara langsung pelancaran satelit MEASAT-3d)

Terdahulu, Perdana Menteri, hadir ke Pusat Dagangan Dunia Kuala Lumpur menyaksikan secara langsung pelancaran satelit itu dari Pusat Angkasa Lepas Eropah Kourou, French Guinea, Amerika Selatan.Turut hadir Menteri Komunikasi dan Multimedia Tan Sri Annuar Musa; Menteri Sains, Teknologi dan Inovasi, Datuk Seri Dr. Adham Baba; dan Menteri Kewangan, Tengku Datuk Seri Zafrul Tengku Abdul Aziz. Satelit kelapan yang dianggar melibatkan kos RM1.2 bilion dengan jangka hayat 18 tahun itu, dijangka mampu merapatkan jurang ketersambungan digital dan membentuk masa depan ketersambungan yang lebih baik untuk rakyat Malaysia, selaras inisiatif kerajaan melalui pelan Jalinan Digital Negara (JENDELA).


Perdana Menteri saksi siaran langsung pelancaran satelit MEASAT-3d

KUALA LUMPUR, 23 Jun-  Perdana Menteri, Datuk Seri Ismail Sabri Yaakob tiba di Pusat Dagangan Dunia Kuala Lumpur (WTCKL) sekitar pukul 4.30 pagi bagi menyaksikan siaran langsung pelancaran satelit MEASAT-3d.Pelancaran dijadualkan berlangsung di French Guiana, Amerika Selatan.Turut hadir menyaksikan siaran langsung itu ialah Menteri Komunikasi dan Multimedia Tan Sri Annuar Musa, Timbalannya Datuk Zahidi Zainul Abidin, Menteri, Sains, Teknologi dan Inovasi Datuk Seri Dr. Adham Baba dan Menteri Kewangan Tengku Datuk Seri Zafrul Tengku Abdul Aziz.

(Datuk Seri Ismail Sabri  tiba sekitar pukul 4.30 pagi bagi menyaksikan siaran langsung pelancaran satelit MEASAT-3d di Pusat Dagangan Dunia Kuala Lumpur (WTC KL)


KUALA LUMPUR, 23 Jun- Satelit MEASAT-3d berjaya ditempatkan di orbit setelah dilancarkan dari Pusat Angkasa Lepas Eropah Kourou, French Guiana pada pukul 5.50 minit pagi ini waktu Malaysia.Dengan pelancaran satelit telekomunikasi baharu itu, Malaysia akan dapat memperkukuh teknologi talian tetap, mudah alih dan satelit tanpa meminggirkan mana-mana kelompok rakyat di negara ini.

Berita berkaitanPerdana Menteri saksi siaran langsung pelancaran satelit MEASAT-3dPelancaran Measat 3d bakal beri liputan internet 100 peratus selaras pelan jendelaMalaysia lancar satelit MEASAT-3D Khamis iniMEASAT-3d bakal beri liputan meluas dan pengalaman jalur lebar lebih baik

(Satelit MEASAT-3d berjaya ditempatkan di orbit setelah dilancarkan dari Pusat Angkasa Lepas Eropah Kourou, French Guiana pada pukul 5.50 minit pagi ini waktu Malaysia)

Siaran langsung pelancaran disaksikan secara langsung oleh Perdana Menteri, Datuk Seri Ismail Sabri Yaakob di Pusat Dagangan Dunia Kuala Lumpur. Beliau diiringi Menteri Komunikasi dan Multimedia Tan Sri Annuar Musa dan Timbalannya Datuk Zahidi Zainul Abidin. Turut hadir menyaksikan siaran langsung itu, beberapa menteri kabinet.Antaranya Menteri Sains, Teknologi dan Inovasi Datuk Seri Dr. Adham Baba dan Menteri Kewangan Tengku Datuk Seri Zafrul Tengku Abdul Aziz.

Pelancaran tersebut turut disiarkan secara langsung menerusi Facebook Berita RTM.


BKM tambahan: Bukti komitmen kerajaan -Zafrul

(Menteri Kewangan, Tengku Datuk Seri Zafrul Tengku Abdul Aziz, bercakap secara ekslusif kepada RTM di Angkasapuri)

KUALA LUMPUR, 22 Jun- Pengumuman bantuan tunai tambahan di bawah Bantuan Keluarga Malaysia (BKM) bukti komitmen berterusan kerajaan membantu rakyat menangani cabaran kos sara hidup yang meningkat.Menteri Kewangan, Tengku Datuk Seri Zafrul Tengku Abdul Aziz berkata kerajaan sentiasa prihatin dengan keperluan rakyat walaupun ekonomi negara berdepan ketidaktentuan global."Ini menunjukkan keprihatinan kerajaan dan pengumuman yg dibuat Perdana Menteri ini sedikit sebanyak akan dapat membantu kos sara hidup yg meningkat baru baru ini."Kerajaan telah menunjukkan komitmen utk terus membantu mereka yang terkesan, dalam kadar inflasi walaupun sedikit naik berbanding tahun lepas tetapi jauh lebih rendah berbanding negara lain." Ini kerana subsidi- subsidi dan bantuan-bantuan yg diberi kerajaan dapat mengawal sedikit sebanyak harga, benda-benda asas contohnya petroleum, harga minyak di stesen minyak masih lagi kekal pada harga RM2.05," katanya secara ekslusif kepada RTM di Angkasapuri, di sini.

(Pengumuman bantuan tunai tambahan di bawah Bantuan Keluarga Malaysia (BKM) bukti komitmen berterusan kerajaan membantu rakyat menangani cabaran kos sara hidup yang meningkat/FOTO HIASAN)

Sementara itu jelasnya, meskipun bantuan tunai tambahan tersebut disasar kepada golongan B40, kerajaan akan terus membantu semua Keluarga Malaysia yang terjejas.Jelasnya, tiada golongan yang tercicir termasuk golongan M40 dan T20."Subsidi RM70 bilion ini sedikit sebanyak sebenarnya lebih besar untuk golongan M40 dan T20 kerana mereka menggunakan lebih banyak petrol, jadi kita akan terus membantu semua rakyat Malaysia yang terkesan sama ada B40, M40, T20, katanya.


KPNDHEP pantau penguatkuasaan, pastikan tiada penyelewengan minyak masak -Nanta

(Datuk Seri Alexander Nanta Linggi pada sidang media di Putrajaya)

PUTRAJAYA, 22 Jun- Kementerian Perdagangan Dalam Negeri dan Hal Ehwal Pengguna (KPDNHEP) akan terus memantau bekalan serta pasaran minyak masak berbotol dan paket bersubsidi bagi memastikan harga terkawal dan tiada unsur ketirisan, menurut menterinya, Datuk Seri Alexander Nanta Linggi."Kami di KPDNHEP yg penting adalah berkenaan dengan penguatkuasaan supaya apa yg telah diputuskan kita pastikan kesemuanya berjalan dengan lancar"Kita ada lebih 2,000 anggota penguat kuasa, 72 Pusat Arahan Penguatkuasaan (ECC) yang dapat bergerak pantas apabila ada aduan dan hampir 1,000 pegawai pemantau harga yang membantu memantau keadaan bagi memastikan tidak berlaku ketirisan dalam penggunaan minyak masak," katanya kepada pemberita selepas sidang media khas Perdana Menteri, Datuk Seri Ismail Sabri Yaakob di sini.Nanta berkata KPDNHEP melakukan advokasi lebih kerap supaya pengguna memahami keadaan berhubung pegumuman subsidi minyak masak yanf diumumkan kerajaan.Katanya, pihaknya juga akan memantau berterusan berhubung tindakan menghadkan pembelian minyak masak paket satu kilogram yang bersubsidi.Mengulas mengenai penarikan subsidi minyak masak berbotol seperti diumumkan kerajaan, tambahnya, KPDNHEP turut berharap kerjasama dapat diberikan oleh rakyat terutama dalam mendapatkan minyak masak bersubsidi.

(Kementerian Perdagangan Dalam Negeri dan Hal Ehwal Pengguna (KPDNHEP) akan terus memantau bekalan serta pasaran minyak masak berbotol dan paket bersubsidi/FOTO FAIL)

"KPDNHEP merayu kepada pengguna agar faham dengan keadaan dan membantu kita mengendalikan program ini, sebab minyak bersubsidi kita hanya benarkan pembelian satu hingga dua peket sahaja.

"Jadi janganlah pergi ke kedai beli satu kotak, itu tidak patut dan salah... peraturan kami dah tetapkan," katanya lagi.Semalam, Nanta mengumumkan subsidi minyak masak tulen botol dua hingga lima kilogram akan dimansuhkan bermula 1 Julai ini, Nanta menjelaskan, keputusan itu menyebabkan harga minyak masak tulen botol dua hingga lima kilogram akan mengalami kenaikan.Bagaimanapun Nanta menjelaskan, subsidi bagi minyak masak paket satu kilogram (kg) masih diteruskan.Beliau mengumumkan pemansuhan subsidi itu dalam sidang media selepas Sesi Libat Urus Mengenai Isu Harga dan Bekalan bersama pemain-pemain industri, persatuan pengguna, ahli akademik, ahli ekonomi dan ketua-ketua pengarang media di sini, semalam.


BKM: Bayaran tambahan kepada penerima, 27 Jun ini

(BKM memberi manfaat kepada hampir 8.6 juta penerima, merangkumi 4 juta isi rumah, 1.2 juta warga emas dan 3.4 juta individu bujang/FOTO HIASAN)

KUALA LUMPUR, 22 Jun- Datuk Seri Ismail Sabri Yaakob mengumumkan, tambahan bayaran RM50 dan RM100 kepada penerima Bantuan Keluarga Malaysia (BKM) selepas mengambil kira cabaran kos sara hidup dan kenaikan harga barang makanan ketika ini.Perdana Menteri berkata, kerajaan mengambil keputusan menyalurkan bantuan tunai tambahan itu kepada golongan B40, masing-masing RM100 bagi isi rumah dan RM50 untuk individu bujang.Beliau berkata, setiap penerima bakal menerima sehingga RM500 mengikut kategori kelayakan BKM masing-masing dengan bantuan tunai tambahan dibayar bersekali dalam bayaran Fasa 2, membabitkan peruntukan tambahan bernilai RM630 juta."Pada 1 Jun yang lalu, saya telah mengumumkan bahawa bantuan tunai akan diberikan kepada Keluarga Malaysia yang terkesan akibat cabaran kos sara hidup apabila kerajaan tidak lagi memberikan subsidi harga ayam, telur dan kenaikan harga barang makanan yang lain."Bantuan ini merupakan yang tertinggi setakat ini yang pernah diberikan oleh mana-mana kerajaan," katanya.Katanya, ia akan memberi manfaat kepada hampir 8.6 juta penerima, merangkumi 4 juta isi rumah, 1.2 juta warga emas dan 3.4 juta individu bujang."Setiap penerima yang layak akan menerima bayaran secara berperingkat mulai 27 Jun ini, membabitkan peruntukan sebanyak RM1.74 bilion.

(Datuk Seri Ismail Sabri Yaakob mengumumkan, tambahan bayaran RM50 dan RM100 kepada penerima Bantuan Keluarga Malaysia (BKM) selepas mengambil kira cabaran kos sara hidup dan kenaikan harga barang makanan ketika ini)

"Pembayaran ini juga bagi meringankan beban kewangan golongan B40, terutamanya bagi menyambut Aidiladha tidak lama lagi dan akan disalurkan seperti dijadualkan."Setakat ini, seramai 8.6 juta penerima BKM sudah diluluskan dengan isi rumah bakal menerima sehingga RM2,500, tahun ini. Bantuan ini adalah tertinggi yang pernah diberikan mana-mana kerajaan," katanya pada sidang media khas secara maya di Putrajaya.Ismail Sabri berkata, BKM adalah inisiatif bantuan tunai langsung yang diumumkan dalam Belanjawan 2022 bagi memanfaatkan golongan B40 dengan semakan status pembayaran boleh dibuat bermula Isnin ini, melalui pautan https://bkm.hasil.gov.my."Kerajaan sentiasa cakna dengan keperluan semasa terutamanya melibatkan kenaikan harga barangan keperluan dan akan terus komited dalam memastikan kesejahteraan Keluarga Malaysia terutamanya kumpulan sasar," katanya.


Johor komited tingkat mutu perkhidmatan pengangkutan awam negeri

ISKANDAR PUTERI, 21 Jun- Kerajaan Johor komited, meningkatkan mutu perkhidmatan pengangkutan awam negeri, menerusi laluan baharu Bas Muafakat Johor (BMJ), melibatkan kos RM3.84 juta seperti dicadangkan tahun lalu.  Pengerusi Jawatankuasa Kerja Raya, Pengangkutan dan Infrastruktur, Mohamad Fazli Mohamad Salleh berkata, cadangan itu masih dalam proses memuktamadkan klausa, serta perjanjian perkhidmatan kerajaan negeri, ke Perbadanan Pengangkutan Awam Johor (PAJ). Proses perolehan bagi melantik operator berkelayakan, akan dijalankan PAJ, sekiranya proses memuktamadkan klausa dengan kerajaan negeri, selesai.

(Pengerusi Jawatankuasa Kerja Raya, Pengangkutan dan Infrastruktur, Mohamad Fazli)

"Salah satu dari sembilan cadangan laluan tersebut adalah di dalam kawasan Majlis Daerah Kota Tinggi yang melibatkan laluan dari Bandar Kota Tinggi ke Tanjung Sedili (KT03) dengan cadangan kekerapan trip sebanyak empat kali sehari", katanya. Beliau berkata demikian semasa Mesyuarat Kedua Penggal Persidangan Pertama Dewan Negeri Johor ke 15 di Iskandar Puteri.  Dalam pada itu, Exco Belia, Sukan, Pembangunan Usahawan, Koperasi dan Sumber Manusia, Mohd Hairi Md Shah berkata, pihaknya, menerusi Sports Johor, sedang menyiapkan kajian peringkat akar umbi, bagi menghasilkan pelan komprehensif Johor Sports Masterplan.  Beliau yakin, dapatan berkaitan E-Sukan menerusi kajian tersebut, dapat digunapakai bagi mewujudkan pelan yang dapat memperkasa industri E-Sukan di Johor.


Subsidi minyak masak paket kekal, hanya subsidi minyak berbotol ditarik balik -PM

(Ismail Sabri pada sidang media khas)

KUALA LUMPUR, 22 Jun- Kerajaan masih mengekalkan subsidi minyak masak paket sekilogram (1kg) seperti mana yang dilaksanakan sebelum ini.Perdana Menteri, Datuk Seri Ismail Sabri Yaakob berkata, nilai keseluruhan minyak masak subsidi yang ditanggung kerajaan ketika ini adalah RM4 bilion melibatkan 60,000 tan metrik."Jumlah ini berbanding RM500 juta pada tahun 2020 danRM2.2 bilion pada 2021."Minyak masak bersubsidi ini melebihi daripada keperluan sebenar pengguna iaitu sebanyak 55,000 tan metrik sebulan.

"Kerajaan yakin subsidi sebanyak 60,000 tan metrik sebulan adalah mencukupi untuk kegunaan Keluarga Malaysia.

"Subsidi yang ditanggung oleh kerajaan ini adalah untuk kategori minyak masak kampit RM2.50 bagi satu kilogram (kg) sahaja, berbanding harga pasaran sebenar, RM9.00 bagi satu kg untuk kegunaan Keluarga Malaysia golongan B40," katanya pada sidang media khas.

Ismail menjelaskan perkara itu susulan kekeliruan konon kerajaan menarik balik subsidi minyak kategori itu  yang menimbulkan kebimbangan mengenai peningkatan inflasi makanan

Ismail Sabri berkata, subsidi ini telah bermula sejak Jun 2007 dan sewaktu pandemik COVID-19, kerajaan telah memperkenalkan program subsidi sementara untuk minyak masak berbotol bagi 1kg, 2 kg, 3 kg dan 5kg, pada Ogos 2021. "Usaha ini bagi membantu Keluarga Malaysia yang ketika itu terkesan akibat pandemik COVID-19," katanya.

(Kerajaan yakin subsidi sebanyak 60,000 tan metrik sebulan adalah mencukupi untuk kegunaan Keluarga Malaysia  melebihi keperluan sebenar pengguna iaitu sebanyak 55,000 tan metrik sebulan)

Sementara itu, bagi minyak masak berbotol, beliau berkata, program subsidi sementara untuk minyak masak berkenaan hanyalah untuk tempoh tiga bulan sahaja dengan kos RM55 juta sebulan.

Mengulas lanjut, katannya minyak masak berbotol yang disubsidi dikesan banyak diselewengkan oleh pihak industri, komersial dan aktiviti penyeludupan.

Sehubungan dengan itu, katanya kerajaan membuat keputusan mulai 1 Julai 2022 untuk tidak lagi menyambung subsidi untuk minyak masak berbotol kerana objektif awal program ini adalah untuk membantu golongan terkesan pandemik.

"Berbanding minyak masak paket, minyak masak botol dilihat lebih mudah diseludup. Jika 10 botol minyak masak botol bersubsidi 5kg diseludup, ia bererti sudah 50kg.

"Melihat kepada penyelewengan yang berlaku, kerajaan memutuskan tiada lagi keperluan untuk meneruskan subsidi minyak masak botol kerana ia tidak tidak lagi menepati objektif ia diperkenalkan untuk membantu golongan terkesan pandemik," katanya.


Empat remaja yang melarikan diri ditemukan selamat

KUANTAN, 21 Jun- Empat remaja lelaki, termasuk tiga beradik yang melarikan diri dari sebuah rumah anak yatim di Kuantan, awal pagi semalam, ditemukan selamat malam tadi. Ketua Polis Daerah Kuantan, ACP Wan Mohd Zahari Wan Busu berkata, remaja berusia antara 13 dan 15 tahun itu, ditemukan di rumah bapa saudara salah seorang daripada mereka di Kampung Kempadang, Kuantan.

(Ketua Polis Daerah Kuantan, ACP Wan Mohd Zahari Wan Busu)

ACP Wan Mohd Zahari berkata, mereka kemudiannya dibawa ke Ibu Pejabat Polis Daerah Kuantan untuk tindakan lanjut.  Pihak polis sebelum itu memulakan operasi pencarian selepas menerima laporan kehilangan empat remaja lelaki berkenaan yang melarikan diri dari rumah anak yatim.  Berdasarkan laporan, kehilangan empat remaja terbabit disedari apabila penyelia asrama berusia 35 tahun dimaklumkan oleh penghuni lain, pada pukul 12.30 tengah malam.  Empat remaja itu dipercayai melarikan diri melalui pintu belakang asrama.  Siasatan mendapati, mereka dipercayai melarikan diri kerana tidak berpuas hati dengan penyelia yang melarang menggunakan telefon.  Empat remaja lelaki itu sudah menetap di rumah anak yatim berkenaan antara satu dan dua tahun.


Agong jalani pemeriksaan di hospital, gering di bahagian kaki

KUALA LUMPUR, 20 Jun- Yang di-Pertuan Agong Al-Sultan Abdullah Ri'ayatuddin Al-Mustafa Billah Shah kini menjalani pemeriksaan dan pemantauan pakar perubatan di sebuah hospital di sini kerana gering di bahagian kaki.Sehubungan itu, semua program dalam masa terdekat yang melibatkan keberangkatan Seri Paduka ditangguhkan ke tarikh yang akan diumumkan kelak.

Datuk Pengelola Bijaya Diraja Istana Negara Datuk Ahmad Fadil Shamsuddin dalam satu kenyataan memakluman, kesihatan Al-Sultan Abdullah secara amnya dalam keadaan baik dan tidak membimbangkan."Seri Paduka dijadualkan berangkat pulang bersemayam di Istana Negara dalam masa terdekat setelah selesai menjalani rawatan. Rakyat diseru mendoakan semoga Seri Paduka dikurniakan kesembuhan segera dan keafiatan yang berpanjangan," katanya.


Kanak-kanak tiga tahun kritikal, dadah dalam badan

KOTA BHARU, 20 Jun- Seorang kanak-kanak lelaki berusia tiga tahun sembilan bulan di Kuala Krai berada dalam keadaan kritikal selepas pemeriksaan doktor mendapati ada kandungan dadah dalam badannya. Menurut Pemangku Ketua Polis Kelantan, Datuk Muhamad Zaki Harun, mangsa yang tinggal di Kampung Sri Bintang, Kuala Krai dibawa ke Hospital Kuala krai (HKK) pada jam 5.00 pagi semalam oleh ibunya dalam keadaan kritikal untuk mendapatkan rawatan.  Katanya, sebaik pemeriksaan dibuat mendapati dalam badan mangsa terdapat kandungan dadah jenis methamphetamine.

(Pemangku Ketua Polis Kelantan, Datuk Muhamad Zaki Harun)

"Setelah siasat dibuat siasatan, didapati kanak-kanak ini telah dibawa oleh bapa saudaranya dan semasa dalam jagaan bapa saudaranya dipercayai kanak-kanak ini sama ada diberi dadah atau pun dibiarkan menyebabkan kanak-kanak ini terdedah dengan dadah dan memasukkan dalam badannya". "Susulan itu, bapa saudara mangsa berusia 30 tahun ditahan pada 10.00 malam tadi dan siasatan awal dibuat, suspek mengaku membawa anak saudaranya itu ke suatu tempat. "Namun menafikan memberi kanak-kanak itu dadah", katanya kepada pemberita pada sidang media di Ibu Pejabat Polis Kontinjen (IPK) Kelantan di Kota Bharu. "Kanak-kanak lelaki itu kini sedang menerima rawatan di Hospital Raja Perempuan Zainab II, Kota Bharu. Beliau berkata ujian saringan air kencing ke atas suspek mendapati dia positif dadah jenis methamphetamine dan mempunyai tiga rekod lampau berkaitan kesalahan dadah.  Kes disiasat mengikut Seksyen 31(1)(a) Akta Kanak-Kanak 2001.


Warga emas, rugi lebih RM600,000  diperdaya 'Macau Scam'

JOHOR BAHRU, 20 Jun- Seorang lelaki berumur 68 tahun mengalami kerugian RM625,500 selepas diperdaya sindiket penipuan menerusi panggilan telefon, bermula 11 Mei hingga 5 Jun lalu.  Ketua Jabatan Siasatan Jenayah Komersial Johor, Asisten Komisioner Amran Md Jusin berkata dalam tempoh itu, mangsa telah melakukan sebanyak 22 transaksi wang simpanan.Beliau berkata sindiket menyamar sebagai anggota polis, memberitahu mangsa terlibat pengambilan ubat terlarang dan penggubahan wang haram.

"Suspek kemudian mengarahkan mangsa memindahkan semua wang daripada akaun miliknya, ke satu akaun sindiket, bagi tujuan siasatan.  "Suspek turut berjaya meyakinkan mangsa bahawa akaun bank miliknya akan diaudit dan disiasat.  "Mangsa menyedari dirinya ditipu setelah memaklumkan perkara tersebut kepada anaknya", katanya.  Kes disiasat mengikut Seksyen 420 Kanun Keseksaan.


Lebih 12 juta warganegara, pengembara direkodkan guna laluan KSAB dan CIQ BSI

ISKANDAR PUTERI, 20 Jun- Lebih 12 juta warganegara dan pengembara direkodkan menggunakan laluan Kompleks Sultan Abu Bakar (KSAB) dan Kompleks Kastam, Imigresen dan Kuarantin (CIQ) Bangunan Sultan Iskandar ( BSI) di Johor sejak pembukaan sempadan, 1 April hingga 14 Jun lalu.  Daripada jumlah tersebut, 6.3 juta warganegara dan 2.3 juta warga asing menggunakan laluan BSI. Manakala, 2.7 juta warganegara dan 704,000 warga asing melalui CIQ KSAB. Menteri Besar, Datuk Onn Hafiz Ghazi berkata, kelancaran proses pembukaan sempadan itu adalah hasil kerjasama dan komitmen pihak terlibat di kedua-dua negara Malaysia-Singapura. "Dalam tempoh yang sama, statistik purata masuk dan keluar warganegara Malaysia dan pengembara di CIQ BSI adalah seramai 138,000 orang sehari manakala di CIQ KSAB pula 28,000 orang.

(Menteri Besar Johor, Datuk Onn Hafiz Ghazi)

"Kerajaan Negeri Johor sedar bilangan keluar masuk pengguna di kedua-dua tempat itu mengalami peningkatan mendadak. "Justeru saya telah berbincang dengan semua agensi bagi memastikan usaha dan komitmen yang lebih fokus demi menjamin imej dan reputasi kerajaan negeri dan persekutuan', katanya semasa Persidangan Dewan Undangan Negeri(DUN) Johor di sini, hari ini.Sebanyak 284 kaunter keluar dan masuk beroperasi di CIQ BSI, 169 kaunter di CIQ KSAB melibatkan 1,631 anggota Jabatan imigresen Malaysia, Jabatan Kastam Diraja Malaysia (722), Jabatan Pengangkutan Jalan (87)dan Polis Diraja Malaysia (206). Sementara itu, lorong motosikal bakal ditambah kepada 75 lorong daripada 50 lorong sedia ada.Manakala, lorong kereta dilaksana sistem 'Single Loading Double Capacity' bagi menjimatkan masa pemandu.  Selain, penggabungan kemudahan 'Touch and Go' di kaunter Imigresen bagi laluan kereta yang dijangka siap pada Februari tahun depan. Beliau berkata demikian semasa Persidangan Dewan Undangan Negeri(DUN) Johor di Kota Iskandar, Iskandar Puteri.


Akta Pendanaan Politik masih di peringkat kajian

BERA, 19 Jun- Akta Pendanaan Politik masih dikaji, kata Perdana Menteri Datuk Seri Ismail Sabri Yaakob.Beliau berkata Jabatan Peguam Negara perlu menyediakan draf perundangan mengenainya terlebih dahulu."Dari segi prosedur Jabatan Peguam Negara akan membuat draf dari segi undang-undang dan serahkan kepada Kabinet melalui Jabatan Perdana Menteri."Mereka kena bentangkan memorandum kepada Kabinet. Selepas Kabinet luluskan baru bentang di Parlimen untuk dibahaskan dan diluluskan," kata Ismail Sabri selepas Majlis Perjumpaan Khas dan Ramah Mesra Petugas Jalinan Rakyat Wanita di Dewan Kompleks Rakan Muda Daerah Bera.

(Datuk Seri Ismail Sabri berkata Akta Pendanaan politik masih diperingkat kajian)


Polis Kelantan berjaya rampas 97,780 liter minyak diesel bernilai lebih RM200,000

TANAH MERAH, 19 Jun- Polis Kelantan berjaya merampas 97,780 liter minyak diesel bernilai lebih RM200,000 dalam dua serbuan berasingan di Tanah Merah dan Machang awal pagi tadi. Pemangku Ketua Polis Kelantan, Datuk Muhamad Zaki Harun berkata hasil serbuan yang dilakukan oleh anggota Batalion 8 Pasukan Gerakan Am (PGA8) dan Kementerian Perdagangan Dalam Negeri dan Hal Ehwal Pengguna (KPDHNHEP) Kelantan menahan lapan suspek termasuk seorang warga Bangladesh berumur antara 29 hingga 50 tahun.Beliau berkata menerusi dua serbuan itu, pihaknya merampas lima lori, tiga mesin penyedut minyak dan enam tangki statik dengan nilai keseluruhan rampasan berjumlah RM910,007."Hasil pemeriksaan ke atas tangki motolori menemui 28,800 liter minyak diesel yang dipercayai dibeli dari stesen minyak berhampiran untuk dijual semula kepada pemborong.  "Pemeriksaan juga dibuat ke atas enam lagi tangki berwarna kelabu menemui minyak diesel sebanyak 62,000 liter.

"Manakala serbuan kedua dilakukan jam 3.15 pagi di sebuah stesen minyak di daerah Machang dan menahan 5 lelaki."Turut dirampas sebuah motolori penggerak utama dan 3 motolori di kawasan itu yang sedang memindahkan minyak diesel dari motolori kedalam motolori penggerak utama bersama tangki minyak.  "Hasil semakan juga mendapati motolori dan nombor chasis adalah tidak sama dengan pendaftaran asal", katanya.Kesemua suspek dan rampasan diserahkan kepada Kementerian Perdagangan Dalam Negeri Dan Hal Ehwal Pengguna (KPDNHEP) untuk disiasat dibawah Seksyen 21 Akta Kawalan Bekalan 1961.  Beliau berkata kepada pemberita semasa sidang media di Tanah Merah, Kelantan.


Raja Permaisuri Agong ucap selamat jalan kepada jemaah haji

(Raja Permaisuri Agong berkenan menyampaikan titah ucapan pada Majlis Mengucapkan Selamat Jalan kepada Jemaah Haji Malaysia ke Tanah Suci Mekah Musim Haji 1443H/2022M di Kompleks Haji Sepang (Movenpick)/BERNAMA)

SEPANG, 20 Jun- Raja Permaisuri Agong, Tunku Azizah Aminah Maimunah Iskandariah berkenan mencemar duli berangkat hadir mengucapkan selamat jalan kepada 291 orang bakal Jemaah Haji Malaysia di Kompleks Haji Sepang (Movenpick) hari ini.  Baginda tiba pada pukul 10 pagi diiringi Menteri di Jabatan Perdana Menteri (Hal Ehwal Agama) Datuk Idris Ahmad.  Tunku Azizah yang menyampaikan titah ucapan Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah menzahirkan ucapan tahniah dan menyeru semua bakal haji agar bersyukur kerana terpilih sebagai tetamu Allah SWT setelah dua tahun jemaah negara ini tidak dapat pergi mengerjakan haji akibat wabak COVID-19.  Seri Paduka Baginda turut meminta jemaah haji Malaysia agar sentiasa menjaga akhlak dan menjauhi segala anasir tidak sihat yang boleh menjejaskan imej dan nama baik negara.  "Pada musim haji kali ini seramai satu juta umat Islam dari pelbagai negara akan berkumpul di tanah suci. Sudah pasti perhimpunan besar ini sangat mencabar. Justeru, ia menuntut umat islam agar bersabar, bertolenrasi dan berkasih syang tanpa mengira warna kulit, bahasa, adat resam ataupun budaya," titah Seri Paduka.

(Seramai 291 jemaah haji  dijadualkan berlepas dengan penerbangan Saudia Airlines (SV 5633) ke Jeddah)

Seramai 135 jemaah lelaki dan 156 jemaah perempuan dijadualkan berlepas dengan penerbangan Saudia Airlines (SV 5633) ke Jeddah pada pukul 4.45 petang ini dan dijangka tiba pada pukul 8.10 malam (waktu Arab Saudi).  Penerbangan bagi Musim Haji 1443H ini merangkumi 48 penerbangan yang bermula pada Khamis, 4 Jun 2022 dan penerbangan akhir dijadualkan pada Ahad, 2 Julai 2022.


Dermasiswa B40 TVET, galak pelajar B40 pilih bidang TVET

SHAH ALAM, 20 Jun- Kerajaan bersetuju melaksanakan Program Dermasiswa B40 TVET, khusus untuk pelajar B40 yang mengikuti pengajian dalam bidang TVET di Institut Pengajian Tinggi Awam (IPTA) bawah seliaan Kementerian Pengajian Tinggi, tahun ini. Pengambilan pertama melibatkan seramai 1,000 orang pelajar. Perdana Menteri, Datuk Seri Ismail Sabri Yaakob berkata program tersebut dilaksanakan bagi meningkatkan motivasi dan galakan kepada pelajar untuk memilih bidang TVET."Program ini dijangka melibatkan implikasi kewangan berjumlah RM36.41 juta bagi setiap pengambilan.

(Datuk Seri ismail Sabri Yaakob (kanan) ketika melancarkan Buku Penjenamaan Pendidikan TVET pada Majlis Perasmian Minggu TVET Negara (MTN)/BERNAMA)

"Saya yakin program ini menawarkan lebih banyak peluang kepada anak-anak Keluarga Malaysia terutamanya daripada kumpulan B40 mendapat akses pendidikan di peringkt lebih tinggi, seterusnya membina kerjaya dalam bidang TVET, insya-Allah," kata Ismail Sabri semasa merasmikan Minggu TVET Negara 2022 di Politeknik Sultan Salahuddin Abdul Aziz Shah, di sini. Beliau juga mengisytiharkan 2 Jun sebagai Hari TVET Negara.